Etxeko lanen banaketa\nEtxeko lanen banaketa aurreko belaunaldietan nolakoa izan den ezagutuko dugu, eta bilakaera ere bai. Etxe gehien-gehienetan emakumea egiten zen etxearen eta seme-alaben kargu. Gaur egungo egoera aztertzeko eta hausnartzeko baliagarria.\n4,11 puntu 5 izarreko maximotik\n1.556 iritzi guztira\n-Sexu diskriminazioarekiko jarrera kritikoa agertzea\n-Genero-indarkeriaren aurkako jarrera aktiboa azaltzea\n-Arbasoen bizimodua eta historia hurbila ezagutzeko interesa\n-Etxeko lanen banaketa orekatuaren aldeko joera\n1-Gaiaren aurkezpena egingo du irakasleak eta ikasleen aurre-ezagutzak aktibatu, gisa honetako galderak eginez talde handian:\n-Zuek etxeko lanetan parte hartzen duzue? Zer egiten duzue etxean, zein etxeko lan?\n-Zer uste duzue kontatuko dutela bideo honetan adinekoek?\n3-Ulertu ez dituzten hitzak, esaerak edo erreferentziak apuntatu. (Adib: “jorratu”-ren esanahia belar txarrak kentzea dela)\n1-Ulermena ziurtatu. Zalantzak argitu.\n2-Bideoari buruzko hausnarketak eta iritziak partekatu, talde(t)an:\n-Ezaguna egin zaizue bideoan aipatu duten zerbait?\n- Zein ideia azpimarratuko zenukete bideotik? Zer izan da zuentzat deigarriena?\n- Zuen etxean nola banatzen dituzue lanak? Zergatik? Zerbait aldatzeko beharra ikusten duzue ala uste duzue banaketa hori egokia dela?\n-Aldatu al da egoera? Noiz eta nolatan gertatu ote zen aldaketa?\n-Gaur egun “maritxu” gisa hartzen al da etxeko lanak egiten dituen gizonezkoa? Nola ikusten duzue zuek?\n-Zer dela eta uste duzue gehienetan haurrak jolas-garaian neskek hartzen dutela etxekoandre papera (haurrak zaindu, janaria prestatu, sukalde txokoa...)? Aldatu al da? Aldatu ez bada, nola alda liteke? Non dago muina?\n3- Azken ekoizpena: Hainbat ekoizpen garatu daitezke. Lau adibide (ikasleek aukeratu dezakete, eta baita ordezko beste ekoizpenen bat proposatu ere):\n“Historia egiten”. Etxeko lanekin lotutako telebistako iragarkietan emakumeak agertzen dira gizonezkoak baino gehiago, hori pixkanaka aldatzen joan den arren (adibidez, plater garbitzaile iragarki honetan). Adibide gehiago topatu, garai batekoak (adibidez, 50-60ko hamarkadetakoak) eta oraingoak, eta gelara ekarri, gelakideekin partekatzeko. Binaka egin daiteke. Bilakaera erakusten duten adibideak izango dira, eta ikasleek, iragarkiak erakustearekin batera, azalpenak eta iritziak emango dituzte.\n“Eman iritzia”. Ikasleek euren etxeetan ikerketa lana egingo dute, bakarka, eta ondoren bertso sorta bat edo bakarrizketa bat idatzi horren inguruan, era metaforikoan. Hauxe izan daiteke gaia: Lehenengo pertsonan, erratz bat bazina bezala idatzi. Hasiera posible bat: “Lehen, sukalde bazterrean egoten nintzen zain, etxekoandrea noiz etorriko nire bila”. Etxeko lanen banaketa zer eta nola egiten dugun, nola egiten genuen eta nola egin daitekeen azter dezakete. Ondoren, kantatu edo ahoz gora irakurriko lukete literatur lana. Hauek izan daitezke galdera posible batzuk, lana abian jartzeko: Nola banatzen zituzten etxeko lanak zure aitona-amonek? Eta zure gurasoek, umetan? Eta zure etxean orain? Lanen banaketa orekatua da? Aldaketarik egon al da? Zerbait gehiago aldatzeko beharrik ikusten al duzu?\n“Gaur egunera begira”. Etxeko lanen gaiarekin lotura duten ikerketak bilatu beharko dira. Ikerketa asko daude emakume eta gizonen etxeko lan banaketarekin lotuta egindakoak, emaitzak ere askotarikoak. Adibidea: “Emakumeek gizonen denbora bikoitza ematen dute etxeko lanetan” Ikerketa egindakoan, laburpen bat egin eta datu esanguratsuenak ikaskideei aurkeztu. Grafikoak egin daitezke, bildutako datuekin.\n“Zu zeu elkarrizketatzaile”. Talde txikitan jarri eta inkesta bat egin beharko da etxeko lanen banaketaren inguruan, ea jendeak zer dioen jasotzeko. Talde bakoitzak ikastetxeko gela batean egin dezake inkesta. Gero, guztien emaitzak bildu, bateratu, ondorio eta batez besteko kalkuluak atera, eta gelaz gela joan emaitzen berri ematen. Ondoren, pasabideetan jar daitezke, denok ikusteko moduan.\n4-Ekoizpena partekatzea. Ahozko aurkezpena egingo dute ikasleek, gelakideei beraien jardueren emaitza ezagutarazteko. Aurkezpenak laburrak izango dira eta grabatu egingo dira, bideokamerarekin. Aurkezpen guztien ondoren, galderentzat, hausnarketentzat eta iritzientzat tartea izango da. Ikasleek ahozkoa eta idatzizkoa bereizten ikastea komeni da, eta pixkanaka ahozko jardunean gero eta hobeto moldatzea (irizpideak proposatzeko, irakasleari baliagarri gerta dakizkioke: ahozkoaren ezaugarriak eta baliabideak).\nBere komunikazio gaitasunei buruz\nIrakaslearen ebaluazioa. Irakasleak ikasleak ebaluatzeko, kontuan har ditzakeen irizpideetako batzuk:\n- Ea bizikidetzarako jarrera erakusten duen\n-Ea gizabanako oro errespetuz tratatzeko asmoa erakusten duen, denen iritziak arretaz entzun eta kontuan hartzeko borondatez.\nJuantxo Bereziartua (Donostia, 1924-2013): Ordun, emakumia zan etxian egoteko. Eske hala zan, ordun, emakumia zan etxian egoteko.\nJoxe Antonio Bereziartua (1929): Ezkondu ta ume pillo bat izan ta...\nJuantxo Bereziartua (Donostia, 1924-2013): Hala zan.\nSabina Arruabarrena (Astigarrada, 1928): Bai. Etxekoandre, o neskame o... lo que sea.\nMiren Garmendia (Donostia, 1940): Etxeko emakumea: umeak zaindu eta gizonai dena prestatu eta...\nAngela Alberdi (Donostia, 1936): Gizonak etxian?\nAntonina Alberdi (Donostia, 1925): Bai zea! Zea!\nAngela Alberdi (Donostia, 1936): Emakumiak zapatak garbitu, dana emakumiak! Dana!\nAntonina Alberdi (Donostia, 1925): Hoixe!\nAsuntxi Uribesalgo (Bergara, 1928): Harek ezebez. Gizonak lehen ezebez.\nJuanita Txintxurreta (Donostia, 1932): Ezta ezerre. Ta dena aurrea, zapatak eta dena. Dena, dena, aurrian jarri bihar xixkiazun. Ta plater bat´e...\nMertxe Uranga (Donostia, 1937): Bai, bai, eta bueno, fregatu behar baldin bazun, este... emakumiak! Lan batzuk zian emakumiantzako: plantxa... hori dana emakumiantzako; janariya egin... ez dakit ze. Zuk jun laikezu ordubitan-hiruretan, lana in laikezu kanpuan, zean... baino in behar zendun...\nJuanita Txintxurreta (Donostia, 1932):Ez zuen ezta plater bat ere jasotzen gizonak, dena aurrian jarri behar ziñozun. Igual de erropa. Dena bere garaitan, bere... han.\nNati Garmendia (Urnieta, 1929): Karo, emakumia laneako izaten zan ta kitto.\nSagrario Soroa (Lizartza, 1932): Emakumek etxen egon behar. Zuk etxen. Gainantzekoak kanpon. Beak, beak nahi duen bezela.\nLuxia Garmendia (Lizartza, 1932): Ta lana beak itten zuen. Klaro, gu etxen eoten giñen.... gure lana ez zan lana.\nMaria Zinkunegi (Lizartza, 1934): Guk etxeko lanak in behar izaten giñun majina bat, e.\nLuxia Garmendia (Lizartza, 1932): Gure lana ez da behiñ e izan lana: umek hazi, oain labadorak eta gauzek. Guk aurreneko zeak, bate labadoraik eta ezerre gabe. Aber ze esklabizio izan zen hua e.\nLoren Navarro (Andoain, 1924-2014): Labadorik ere ez gendun ordun. Badakizu zer zan hori? Horreatik esaten nun nik. Hoik zortzi ordu pasa, zortzi o zazpi ofizinan, ez dakit, zazpi pasatze zittuen, eta gero jai. Eta emakume batek noiz itten zun jai? Umiak lo hartzen zunian hasi arropa garbitzen, lehenbiziko kontuba. Geo jertsen bat in bihar banun, dena neonek itten nittuen. Noiz? Ba, gabian! Goizaldera arte geldittuta.\nRamoni Legorburu (Pasaia, 1923): Gure aitta jungo zan jorra, arto jorra o belar jorra o eozer jorrata, ez? Ama´re bai. Baiño etxea etortzen zanian, afariya ez zun itten attak, baizik amak.\nBixenta Arrieta (Donostia, 1929): Bai, ta hoi zelebria izaten zan, e. Baserrin lanian ari, zelayian ari eta etxea etorri, eta bazkaldu, eta emakumiak sukaldeko lanak in bitartian, gizonak siesta! Ta siesta in ta altxatzian, berriz lanea.\nAmparo Larzabal (Donostia, 1927): Aittak itten zun siesta, nere aitak. Amak ez zun iten.\nBixenta Arrieta (Donostia, 1929): Emakumiak siestaik ez.\nJuanita Txintxurreta (Donostia, 1932): Emakumiak, gu, ezin bukatuik lanak! Haik juten zian, ta gu ontzik diala, marmitak diala, ta geo haik ere jeisten zianian, haikin kanpoa igual jun behar zenun. O belarrak baldin bazian belarrak eitea, o...\nMaria Zubillaga (Tolosa, 1924): Ba, gizona bezelaxe lanen, emakumek. Segan igual, atxurren igual... ta gaiñerako gauzetan, denetan, e! Gizonak bezelaxe emakumek. Hori bai, ta behi jeisten ta denetan.\nJuanita Txintxurreta (Donostia, 1932): “Ez den ikasi bihar behi biltzen!”. Esnia behiyari biltzen. “Gaiñekua dena! Jaten eman, azpik atea... nahi zuna, baiño behiyak biltzen ez”. Zeatikan zuk ikasten bazenun behiyak biltzen, eo amak o nik, bazekiten arrebak eo andriak behiyak bilduko zutela, ta ordun beandu o... beak nahi dutenian etorriko liaken ta. Behiyak biltziatik etorri in bihar izaten zuen etxea. Konprenitzen? Gizonak.\nMertxe Uranga (Donostia, 1937): Nik garbitzen nun aszensorea, eskailera... baino nere anaiak ez zun hori egiten. Hori zan emakumian lana. Nere anaia etortzen zan, eta uzten zittun, hamen bizita e, ya kozkorra: galtzak, atera hanka bat eta bestea, eta galtzak behian utzi.\nMiren Azkarate (Bergara, 1929): Jai egunetan guk itten giñuan, etxia ondo-ondo garbittu aizta bixen artian, eta nere anaiak eoten zian lo, ohian. Eta harek jaikitzen zienian, guri amak, neri edo nere aiztiai esaten zotsen: “Etara erropak. Zure anaiei etara erropak”. Eta erropak eoten zian, barruko erropak eta eren erropak, eren kuartuan ta eren armarixuan. Kuartuan bertan, armaixuan, eta harei erropak etaratzera joan bihar izaten giñuan, ni edo nere aizta. Eta ni hasarratu itten nintzan: “ Ama, hori gaizki dao, e!”. “Horrek ez die gizonan lanak”, amak. Orduko mentalidadia hola zan: gizonen lanak ez ziela.\nJuanita Zelaia (Markina-Xemein, 1918): Bai, andrak. Gizonak pentsau be ez, ene! Eta gizonak… andrak ez zeben nahi gizonak biharrian ikusi, ene! Marikitak zien gizonak biherrin, ekitten baeben. (A, bai?) Bai. “Nik ez dot nahi holako gizonik eukitterik”: marikitatzat, biharra itten baeben, ezkatza garbittu edo hori edo. .. Andrezkuen biherra eitten baeben, marikiti.\nMiren Azkarate (Bergara, 1929): Ez zan normala. Gainera, geizki ikusten zan. Emakumiak erak geizki ikusten zeben gizakumia etxeko lanak itten. Bai, ez zan ondo ikusten.\nLoren Navarro (Andoain, 1924-2014): Ordun ez. Gure gizonak ez zekin poxpolua piztutzen e. Erre nola ez zun iten. Baiño behin´e enintzan jaiki gosaiya jartzea, e! Lanera juten zan ezkonberritan, ta… jeiki ta lanera. Askotan, nik uste, gosaldu gabe juten zala. “Ikasiko dek”. Gero ikasi zun kozinan, sukaldari onenak bezela.\nJuanita Zelaia (Markina-Xemein, 1918): Ene, ta umezaiñien ta, errekaduek eitten ta, be ez zeben nahi gizonezkuk, pentsau be ez!\nLoren Navarro (Andoain, 1924-2014): Erakutsi niyon gero, ontzik garbitzen, ta gauza gehio iten e. Geo, enkarguk´e bai, e. Aste bukaereten harateira jun ta zea ta... Egun batian sostenak erostea´re bidali nun. Eta bere etxian ikusten zuenian enkarguak itten, harrittuta. Aber nola? Haiei ez zitzayuen burutzen: gizon bat, enkarguk? Ta ze, e?\nJoxepa Iparragirre (Donostia, 1934): Oain bezela, oain ikusten dian bezela gizonakin ta... jesus…\nMiren Iparragirre (Donostia, 1934): Bai, etxian alkarrekin lanak itten ta..\nJoxepa Iparragirre (Donostia, 1934): Jesus, ta oso ondo bilatzen det, e. Gainea, oain ikusten da... Leheno biyak ez zian juten lanea. Jeneralian emakumiak beti etxian izaten giñan.\nMiren Iparragirre (Donostia, 1934): Hoi da. Oain biyak juten dia.\nJoxepa Iparragirre (Donostia, 1934): Hoi da.\nMiren Iparragirre (Donostia, 1934): Eta lanak´e partittu beharra dauzke.\nJoxepa Iparragirre (Donostia, 1934): Hoi da, hoi da. Baiño lotsatu, gainea, zenbait mutil, lotsatu gaiñea! Behin ni... oain ez, aspalditik ikusten ittut o ikusi izandu dittut matrimoniyuak, gaztiak, besuetako umiakin ta. Gizona umiai pardelak eta aldatzen ta, e. Andria ez.\nMiren Iparragirre (Donostia, 1934): Bai, hemen plazan e halaxe aitzen dia ta... tan frescos.\nJoxepa Iparragirre (Donostia, 1934): Gizona, e!\nMiren Iparragirre (Donostia, 1934): Hoixe.\nRamoni Legorburu (Pasaia, 1923): Bueno, oain ere… oain ere ari gea esaten hau ta hua, bainon gaurko emakumia... Ni leheno nitzan: andria lanea atera behar zula; nik alabai esaten niyon: “Mari Jose, lan in zazu kanpuan”. Baino gaur ez diyot esaten hori, e. Ez, ez, ez. Zeatikan gaurko andriak in bihar du: kanpuan eta itxian.\n-Etxeko lanak emakumearen lantzat hartzen ziren. Nahiz eta etxetik kanpo gizonen parearitu lanean (baserritarren kasuan, adibidez), etxera joandakoan emakumeak egin behar izaten zituen: haurren lanak, jatorduak, garbitasunak... Horri buruz hitz egiten du bideo honetan Aiako Mariano Arrutik ere: Ikusten ez den emakumeen lana.\n-Gaur egun egoera hobetu egin bada ere, badago zer aldatua. Oraindik ere ikerketen arabera, emakumeak dira etxeko lanetan denbora gehien ematen dutenak, nahiz eta etxetik kanpo lan egin.\n-Hona hemen beste fitxa batzuk, genero ikuspegiarekin lotutakoak. Proposamen pedagogikoa daukate:\nEmakumeen egoera lehen\nEmakumeak eta janzkera\nEmakumea lan munduan\nEmakumeak eta aisia\n-Genero berdintasunarekin lotutako beste bideo hauek ere badaude:\nNeskak eta mutilak aparte\nSanta ageda eskoriatzan: nesken parte hartzea


Gazte eta nerabeekin adikzioen prebentziorako tresnak: abenduak 19 - Euskalerriko Eskautak Bizkaia\nby Bizkaia · Published 13 December, 2019 · Updated 13 December, 2019\nNola landu dezakegu adikzioen gaia gazte eta nerabeekin? Zein dira arlo honen baitan dauden esku-hartzeko tresnak? Galdera hauei erantzuteko asmoz Bizkaiko Foru Aldundiarekin elkarlanean Gazte eta nerabeekin adikzioen prebentziorako tresnak jardunaldia antolatu dute abenduaren 19an Euskalduna Jauregiko 5A-Sala B3 aretoan. Eman ezazu izena hemen!\nEgun osoko jardunaldi honetan astialdiko taldeekin elkarlanean aritzea da asmoa. Goizean alde teorikoa eta ponentziak izango dituzte, besteak beste Osasun Publikoko eta Adikzioetako Zuzendaritzaren (Eusko Jaurlaritza, Osasun Saila) eskutik. Gainera, gai hau lantzen duten Ai Laket, Etorkintza, Fundación Gizakia eta Ortzadar elkarteak ere bertan izango dira haien esperientziak mahai gaineratzen. Arratsaldean talde dinamiken bitartez taldeen errealitatera gerturatuko dira.\nAlbiste honetan duzu jardunaldiko informazio guztia. Eta edozein zalantzarekin idatzi hezkuntza@egk.eus helbidera edo deitu 944436143/688737133 (Irati) zenbakira.\nNext story La Luz de la Paz de Castellón en imágenes\nPrevious story Ainhoa Riaño Euskalerriko Eskautak Bizkaiko Gizarte arduradun berria da


Nola partekatu fitxategiak erabiltzaileen kontuen artean Mac-ekoa naiz\nNola partekatu fitxategiak OS X-eko erabiltzaileen kontuen artean modu errazean\nPeter Rhodes | | OS X Mavericks\nLankide batek MacBook Air erosi du hilabeteak eta hilabeteak entzun eta gero Mac bat erosi beharko lukeela berarentzat eta bere alabarentzat. Azkenean, ekainaren amaieran iritsi zen garaia eta erostea erabaki zuen. Ordenagailua hartu bezain pronto berak konfiguratzeko eskatu zidan, ondoren, eman egin nion eta esan nion Windows-etik Mac-era aldatzeko ikertzen eta praktikatzen joateko.\nGaur, berarekin ari naiz eta berak egin zidan galderetako bat nola izan zen partekatu ahal izatea Erabiltzaile kontu desberdinen arteko fitxategiak urrats askoren beharrik gabe. Nire erantzuna izan zen fitxategiak erabiltzaile kontuen artean partekatzeko hainbat modu daudela, baina guztietatik errazena erakutsi nion.\nArgi izan behar duzun lehenengo gauza da partekatu nahi dituzun fitxategiak nortzuk ikusi nahi dituzun. Esklusiboak badira eta Mac erabiltzaile jakin batentzat, egin beharko duzuna honakoa da:\nEgin klik mahaigaineko edozein lekutan Finder menua goialdean agertzeko.\nFinder propietateak sartzen ditugu eta sakatu Alboko barrako fitxa, ondoren disko gogorra elementua seinalatu behar dugu. Momentu horretan, Finder leihoa irekitzen dugunean, ikusiko duzu disko gogorreko ikonoa.\nOrain disko gogorrean sartzen zara ikono horren bidez eta egin klik Erabiltzaileen karpeta. Karpeta honen barruan fitxategi bat partekatu nahi dugun erabiltzailearen gainean klik egin behar dugu eta bere karpeta publikoan kokatu.\nErabiltzaile karpetako OS X-eko erabiltzaile bakoitzak dedikatu eta edukia izango du bere barruan gainerako erabiltzaileentzat debekatuta dauden hainbat karpeta bere burua Publiko deitzen duena izan ezik, bertan berarekin partekatu nahi ditugun fitxategiak gorde ditzakegu.\nOrain, Mac-en kontu bat duten erabiltzaile guztiek fitxategi horiek ikustea axola ez bazaigu edo aldi berean guztiekin partekatu nahi baditugu, nahikoa izango da deitutako karpetan partekatzeko fitxategiak ostatatzea partekatua, bertan dago Macintosh HD> Erabiltzaileak. Partekatutako izeneko karpeta hori edozein erabiltzailek ikus dezake, fitxategiak kontu guztietarako eskuragarri eta eskuragarri jartzeko.\nArtikulu hau amaitzeko, eskuineko alboko barran partekatutako karpeta honetarako lasterbide bat sortzea gomendatzen dizugu, zure Mac-an kontu anitz badituzu. Egin klik alboko barran dagoen disko gogorreko ikonoan, sartu Erabiltzaileak karpetan eta arrastatu Partekatutako karpeta alboko barrara. Ainguratuta jarraitzen duela ikusiko duzu eta, horrela, dagoeneko partekatu dezakezu arrastatu eta jaregin sinple batekin. Gogoan izan marruskadura hori edo zuk kontu bakoitzean egin behar duzula. A, bide batez ... Ongi etorri OS X Silvia eta Adriana-ra!\nArtikuluaren bide osoa: Mac-ekoa naiz » Mac OS X » OS X Mavericks » Nola partekatu fitxategiak OS X-eko erabiltzaileen kontuen artean modu errazean\nIPhonerako galdetegi joko onenak\nZure Mac pantaila grabatzea oso erraza da QuickTime-rekin


"Plataforma berriek gure lana zabaltzeko aukera ematen dute" - Gasteiz - Alea.eus\n"Plataforma berriek gure lana zabaltzeko aukera ematen dute"\nJuanma Gallego 2019-08-02 06:00\nKepa Sojo izango da aurtengo pregoilaria. / KUTTUNA FILMAK\nZinemaren historian aditua eta zinemagintzan buru-belarri sartuta: ez da batere ohikoa Kepa Sojo zinegilearen profila. La pequeña Suiza filmarekin arrakasta handia lortu du, Trebiñuren egoera aitzaki hartuta globalizazioak dakartzan kontraesanei buruz gogoeta dibertigarria egiteko. Gasteizko jaietako pregoiaren erdigunera eraman du zinema.\nGasteizko jaien pregoia ematea egokitu zaio aurten Kepa Sojo (Laudio, 1968) zinemagile eta zinemaren historialariari. Hondartzara bidean zihoala jaso zuen berria, eta "ohore handitzat" hartu du. Hein batean, pregoilari izateko aukera zinema aretoetan aurkeztu duen La pequeña Suiza filmaren arrakastaren ondorioa dela esan du Sojok. EHUko irakasle izanda, zinemagintzaren arlo teorikoa eta praktikoa aldi berean uztartzen ditu Sojok, eta horrek zazpigarren artea bere osotasunean ulertzeko gakoak eskaini dizkio.\nEkonomikoki, funtzionatu al du zure azken filmak?\nTira, ni ez naiz ekoizlea, eta ez daukat zenbaki zehatzik esku artean. Baina jende asko joan da ikustera, eta zortzi astez egon da aretoetan, batez bestekoa 2-4 aste direnean. Zuzendari gisa, pelikulak aretoetan arrakasta izateak bermatzen dizun bakarra da gero film gehiago egiteko aukera gehiago izango dituzula, eta hori beti pozteko modukoa da. Zenbakietatik harago, esperientzia bikaina izan da. Sei aste eman ditugu filmatzean, Artziniegan, Gasteizen, Laudion eta Urkiolan. Eta dena izugarri azkar joan da, filma egitea erabaki genuenetik filmaketan hasi arte oso denbora gutxi igaro da eta.\nZein da eman nahi izan duzun mezua?\nMezua batez ere globalizazioari lotuta dago, gaur egun halako mundu batean bizi garelako. Burgosko probintziaren barruan dagoen herri bati buruzkoa da filma, Trebiñuren parekoa. Euskal Herrikoak izan nahi dute, baina ezin dute. Bat batean, aurkikuntza bat egiten dute herriko elizan, suitzar izateko eskubidea ematen diena, eta horrek aberastasun gehiago ekarriko lieke. Hamar minututan ikuspuntua aldatzen dute, eta hau askotan gertatzen da gaur egun ere. Bakoitzak har dezake istorioa norberaren irizpideen arabera, nahi dituen ondorioak ateratzeko.\nNolakoak izan dira kritikak?\nOnak eta txarrak izan ditugu. Normalean komediek kritika txarrak izan ohi dituzte. Ez dakit zergatik, baina zinemaren munduan oso gaizki ikusita daude. Baina gero publikoa joaten da ikustera, hori txartel-leihatiletan ikusten da. Baina hori da, hain justu, kritikarik onena guretzat, pelikulak publikoarentzat egiten ditugulako.\nDena dela, eta Greziaren garaitik, komediak gauza deserosoak esateko erabili izan dira, ezta?\nGure kasuan, azken hau komedia arina da, eta azpiko esanahi gehiegirik ez dago, baina hau ez da beti horrela. Adibidez, ni [Luis Garcia] Berlangaren filmografian aditua naiz, eta zinemagile horrek Francoren garaian egin zituen komedien atzean izugarrizko oinarria dago. Bere garaian ez zen ondo ikusten, baina, orain, distantziaren poderioz, argi ikusten da. Bestalde, pelikula bat kritikatzeko gutxieneko ezagutza bat izan behar duzu, eta gaur egun, sareetan, blogetan edo Youtuben adibidez, jende pila bat dago gauzak kritikatzen, atzean ezagutza nahikoa izan gabe.\nZein da pregoian sartu nahi izan duzun gogoeta?\nPregoia osatzeko zinemarekin izan dudan esperientzian zentratu naiz, eta Gasteizek zinemagintzan izan duen rola nabarmendu ere. Arlo akademikoari erreparatu diot, baita ere, ni arlo praktikoan eta teorikoan nagoelako.\nEzohikoa da aldi berean ikuspegi teorikoa eta praktikoa edukitzea, ezta?\nHala da, ez da batere arrunta. Diziplinartekotasun bat da, eta hortaz ere ikerketa batzuk egin ditut, praxiaren eta teoriaren arteko harremanei buruz, hain zuzen. Nik normalean teorian ditudan ezagutza horiek pelikuletan erabiltzen ditut; modu berean, eskolak emateko orduan filmatzeetan izandako esperientziak ere baliatzen ditut.\nOrain arte Hollywoodek zehaztu du merkatua, baina gaur egun plataforma berrietan Indian edo Hego Korean ekoitzitako telesailak ikus daitezke, adibidez. Hori ona al da?\nEgia da plataforma horiek filmen ekoizpenean sartzen hasiak direla. Gure kasuan, La pequeña Suiza Netflixen laguntza txiki batekin egin genuen. Irailean edo urrian pelikula plataforma horretan ikusi ahal izango da. Bertan egotean aukera izango dugu gure pelikula hau mundu osoan ikusteko... promozioa egiteko lagungarria izango da ere; adibidez gurekin lan egin duten aktore batzuk oso ezagunak dira Ameriketan... Maggie Civantos edo Jon Plazaola, esaterako. Guretzat Netflixen egotea abagunea da. Ni oso purista naiz, eta pelikulak zinema-aretoetan ikusten badira, hobe, baina gaur egungo arlo digitalean euskarri eta aukera asko daude.\nEuskarri horietan formatu berriak probatzen hasi dira ere; adibidez, ikus-entzunezko interaktiboak. Zinemaren historiagile bezala ondo ezagutuko duzu iragana, baina zein etorkizun ikusten diozu formatuari?\nZinemaren historian iraultza asko egon dira. Lehenengoa, zinema beraren agerpena; gero soinua etorri zen, ondoren kolorea... eta gero soinuan beste iraultza bat, Dolby moduko sistemekin. Azkenik, bideoa agertu zen, eta orain aro digitalean gaude. Horrek gauzak beste modu batean egiteko bidea eman du, eta nire ustez horrelako berrikuntzen aurrean irekita egon behar dugu.\nFilm laburren Cortada jaialdia zuzentzen duzu, eta hor ere berrikuntza asko ikusiko dituzu. Nola dator zinemagintzaren harrobi berria?\nOso txukun datorrela esango nuke. Jaialdian Estatu mailan egiten diren film labur guztien artean hautaketa bat egiten dugu, eta uste dut hor gauza oso bitxiak daudela, eta izugarrizko etorkizuna daukagula film labur horien artean. Gainera, orain sakelako telefono batekin bideo laburrak egin ahal dituzu, kalitate adinarekin, eta jende gehienak du ordenagailu bat eskura. Ni hasi nintzen garaian, adibidez, kamera bat alokatzea izugarri garestia zen. Orain askoz ere aukera gehiago dago. Honetan txarrena da mundu guztiak daukala hau egiteko aukera, baina mundu guztiak ez duela hori egiteko behar adina talenturik. 1.200 bat film labur izango dira hautaketa horretan, eta, horietatik 200 bat edo oso onak dira. Gainontzekoak... tira, oso txarrak direla esan beharra dago.\nBeste proiekturen bat al duzu esku artean?\nBai, beste pelikula baten gidoia bukatzen ari naiz, baina horri buruz ezin dizut asko esan, momentuz sekretu handia da. Komedia bat izango dela aurreratzeko moduan nago; La pequeña Suiza filmarekin alderatuta, zorrotzagoa izango da. Esan dezakedan bakarra da Berlangarekin zerikusia izango duela.


Korrika Txikia 'Berdintasunean bat' lemapean, gaur | El Diario Vasco\nTolosa GoierriKorrika Txikia 'Berdintasunean bat' lemapean, gaur\nKorrika Txikia 'Berdintasunean bat' lemapean, gaur\nM.C. ELORZA IDIAZABAL. Viernes, 12 abril 2019, 00:23\nGaur, Idiazabalgo eskolan 'Berdintasunean Bat' eguna ospatuko da. Egun honetan helburua ikasleei desgaitasun ezberdinak ezagutaraztea eta sentsibilizatzea izaten da.Aurtengoan ordea 21.Korrika txikiarekin batera tokatzen da egitasmoa. Hori dela eta, biekin bat egin dute.\nGoizean zehar, geletan ikasleekin ekintza ezberdinak burutuko dira autismoaren, garun paralisiaren eta beste desgaitasun batzuen inguruan. Bost eta seigarren mailako haurrekin ikusmen urritasunari buruzko tailerra egingo da, eta Aspacetik kirol egokituen ikustaldia antolatu da.\nArratsaldean, Korrika Txikia 15:00etan irtengo gara eskolatik, herrian zehar euskararen alde korrika egitera 'Berdintasunean bat' lemapean. Bukaera eskolako patioan izango da, mezuaren irakurketarekin eta dantza saioa eta mokadutxo batekin.\nBeraz,arratsaldeko Korrika Txikian parte hartzera animatzen zaituztegu herritar guztiak!.\nAurten Korrikaren ibilbidean aldaketak izan dira. Herri gunetik ez da pasako, zuzenean Olaberria aldetik Segurako bidea hartuko du. Hala ere, Guraso Elkartekoek eta Herri Eskolakoek lekukoa goizeko 8:30ean hartuko dute Ampo pareko autobus geltokian, 2230 kilometroan.\nGaur dantzari gazteen emanaldia izango da arratsaldeko 19:00etatik aurrera herriko plazan eta eguraldi txarra bada, frontoian izango da.\nParte hartzaileak hauek izango dira: Ibarrako Alurr; Lazkaoko Oin Arin; Ordiziako Amets Bide, eta Idiazabalgo Axari. Guztira, talde hauetako 100 dantzari inguruk eskainiko dute emanaldia.


ELHUYAR Basque Research - Albistea: Aerosorgailuak potentzia altuetan eta sare-konexio egonkorragoarekin jardun dezaten, hobekuntzak proposatu dituzte tesi batean\nHasiera > Albisteak > Aerosorgailuak potentzia altuetan eta sare-konexio egonkorragoarekin jardun dezaten, hobekuntzak proposatu dituzte tesi batean\nNoiz argitaratua: 11/01/20 | Kategoria: Ikerketa | Gaiak: #Orokorrak #Ingurumena #Teknologia\nTesiaren egilea, Eider Robles Sestafe. , Eider Robles Sestafe\nEnergia eolikoak aurrea hartu die lehiakide berriztagarriei. Hori dela eta, turbinen presentzia eta tamaina gero eta handiagoa da, eta egokitzapenak behar dituzte, hainbat arrazoi direla eta. Batetik, aerosorgailu berriek oso potentzia altuetan jarduteko beharra dute, eta, horretarako, gaur egun elektronikak eta azpiegiturek ezartzen dizkieten mugak gainditu behar dituzte. Bestetik, araudiak eguneratu egin dira, gaur egun energia eolikoak sare elektrikoan duen erabilera handiari erantzuteko, eta, beraz, turbinek kontrol zorrotzagoa izatea derrigorrezkoa da orain, sarea egonkorragoa izan dadin. Eider Robles Tecnaliako ingeniariak irtenbide-multzo bat diseinatu du, turbinek baldintza horiek bete ditzaten. UPV/EHUn defendatu du tesia, eta Grid connection and control of multipole synchronous wind turbines du izenburua.\nRoblesek konexio zuzeneko mekanismo bat (ez du abiadura-biderkatzailerik behar) aukeratu du, potentzia guztiaren bihurgailu batez lagundua. Horixe litzateke oinarria, potentzia eta eraginkortasun handiagoa eskuratzeko. Mekanismo hori, era berean, oso zorrotza da, sistema osatu behar duten elementuen propietateei dagokienez. Horrenbestez, zorroztasun horri men egiten dion diseinu bat proposatu du ingeniariak.\nSorgailua eta bihurgailuak\nSorgailu-motari dagokionez, tesian zehaztutakoaren arabera, iman iraunkorren sorgailu sinkrono (IISS) kanpo-errotoredun bat litzateke egokiena. IISS sorgailuak ez du eraztun kolektoreen beharrik, elektrizitatea igortzeko. Hala, errotorearen mugimendu birakariak ez du marruskadurarik eragiten, kobrean galerak murrizten dira, eta ez du horrenbesteko mantenurik behar. Gainera, errotorea kanpoan dagoenez, palak zuzenean atxiki dakizkioke, eta horri esker azpiegitura mekanikoaren pisua murriztuko litzateke.\nBestalde, tesiak alternatiba bat proposatu du, potentzia handiagoarekin lan egin ahal izateko. Gaur egun, gailu erdieroaleek mugak dituzte, tentsioari eta korronteari dagokienez. Horregatik, potentzia guztiaren bihurgailuak txertatzea (hala planteatu du Roblesek diseinuaren oinarria) ezinezkoa litzateke, zenbait megawatteko aerosorgailuetan. Beraz, maila anitzeko bihurgailuak erabiltzea proposatzen da tesian, hala erdieroaleak seriean erabil baitaitezke, eta kasu horretan bai, posible litzateke mugak gainditu eta tentsio handiagoa lortzea. Kalitate are handiagoa eskuratzeko, kanpo-perturbazioak (haize-aldaketak, kasu) indargabetzen dituen sistema bat gaineratzea proposatu du ikertzaileak. Feedforward edo aurre-elikatze kontroletan datza, eta inguruan dituzten aldaketen aurrean erreakzionatzeko ahalmena dute.\nEkarpen nagusia, sekuentzia positiboaren detektagailuak\nSarera konektatutako potentzia-sistema batek bete beharreko baldintzen artean, nabarmentzekoak dira kontrol-lanak, sareko tentsioan gertatzen diren desorekak eta distortsioak indargabetzeko. Gainera, kontrol hori ezinbestekoa da araudi berriak betetzeko. Izan ere, turbinak etengabe funtzionatzera derrigortzen dituzte araudi horiek, desorekak, distortsioak eta bestelako perturbazioak egonda ere.\nSare-konexioan egonkortasuna eta eraginkortasun handiagoa lortu nahian, sekuentzia positiboa detektatzeko metodo sendoak diseinatzea zen, hain zuzen ere, tesiaren helburu nagusia. Sareko tentsioak sekuentzia positiboa dauka (horixe da alde erabilgarria), baina baita desorekek eta distortsioek eragindako beste osagai batzuk ere. Detektagailuek (sekuentzia algoritmikoetan oinarritzen dira) isolatu egiten dute sekuentzia positiboa.\nSekuentzia positiboen egungo detektagailuak eta sinkronizazio-teknikak zehatz-mehatz berrikusi ditu Roblesek. Tesian azaltzen duenez, detektagailu horiek perturbazio-mota jakin bat detektatzen dute, oro har, baina ez perturbazio-mota guztiak aldi berean; horixe da azterketa horretan aurkitu duen eragozpen handiena. Azkenean, Roblesek irtenbidea aurkitu dio arazo horri: sekuentzia positiboaren lau detektagailu erabili ditu, MAF izeneko iragazkietan (batezbesteko lokalerako iragazkiak; Moving Average Filters ingelesezko esalditik dator) oinarrituta. Detektagailu horiek azkar egonkortzen dira, eta iraunkorrak dira edozein perturbazio-mota dagoela ere, baita hainbat perturbazio aldi berean gertatzen direnean ere.\nEider Robles Sestafe (Bilbo, 1980) ingeniari automatikoa eta elektronikoa da, Deustuko Unibertsitatean lizentziatua. José Luis Martín González (UPV/EHUko Bilboko Ingeniaritza Goi Eskola Teknikoko Elektronika eta Telekomunikazioa Saila) eta Josep Pou Félix (Ingeniaritza Elektronikoa, Kataluniako Unibertsitate Politeknikoa) irakasleen zuzendaritzapean idatzi du tesia. Robles Tecnaliako ikertzailea da gaur egun, eta bertan egin du tesia, Energia Bihurtzeari buruzko Ikerketa Taldean. Tesia nahiz taldeko jarduna elkarlanean egin ditu Kataluniako Unibertsitate Politeknikoarekin eta UPV/EHUko Ingeniaritza Goi Eskola Teknikoarekin.\nTesiaren egilea, Eider Robles Sestafe., Eider Robles Sestafe\nTurbinak. , Eider Robles Sestafe


BARAKALDO KIROLAK ERAKUNDEAREN ARAUAK, COVID-19a DELA ETA, URRIAREN 26ko LEHENDAKARIAREN 36/2020 DEKRETUAREKIN BAT – Barakaldo Kirolak\nBARAKALDO KIROLAK ERAKUNDEAREN ARAUAK, COVID-19a DELA ETA, URRIAREN 26ko LEHENDAKARIAREN 36/2020 DEKRETUAREKIN BAT\nBarakaldo Kirolak ahalegindu egingo da haren zerbitzuak eta jarduerak Dekretura egokitzen.\nEusko Jaurlaritzak jakinarazi dituen azken neurri zehatzen eraginez, azaroaren 7tik aurrera, Barakaldo Kirolak erakundearen udal instalazioak erabiltzen dituzten kirol klub eta pertsona guztiek, informazio berria egon arte, nahitaez bete beharreko arau hauek gorde beharko dituzte:\n1. Bertan behera geldituko dira eskola kiroleko eta kirol federatuko jarduera guztiak (entrenamenduak eta lehiaketak), lehiaketa profesionaletan, erdi profesionaletan eta Euskal Federazioko mailarik gorenetan ari diren kategoria absolutuen kasuan izan ezik.\n2. Jarduera guztiak 21:00etan bukatu beharko dira, erabiltzaileek 22:00ak arte duten zirkulazio askatasuna errespetatze aldera. Muga horretatik kanpo geldituko dira klub profesionalak edo erdi profesionalak (22:00ak arte aritu ahalko dira), urriaren 26ko Lehendakariaren Dekretuko 1. artikuluko 2d) puntuarekin bat.\n3. Kirol ekitaldietan ezingo da ikuslerik egon, ez entrenamenduetan, ez lehiaketetan.\n4. Ezingo dira aldagelak eta dutxak erabili. Salbuespen bakarra igerilekuetan egongo da: dutxarik gabeko aldagelak gaituko dira igerilarientzat.\n5. Kafetegiak eta edaritegiak itxita egongo dira.\n6. Gimnasio-fitness aretoan, jarduerak banaka egingo dira, distantziak gordeta. Maskara uneoro eraman beharko da, eta gehieneko edukiera (% 40) errespetatu beharko da.\n7. Zirkulazio guneetan eta igarobideetan beharrezkoa den denbora bakarrik egongo dira erabiltzaileak.\n8. Maskara uneoro erabili beharko da, baita kirola egin bitartean ere, igeriketaren kasuan izan ezik.\n9. Kirola egin bitartean, 1,5 metroko distantzia gorde beharko da pertsonen artean, eta taldeak gehienez ere 6 pertsonakoak izango dira (begirale bakoitzak talde bat baino gehiago izan ditzake). Edukierak ez du % 40a gaindituko.\n10. Baimenduta dago banakako kirola egiteko (soilik ikastaroak eta programatutako jarduerak) bizitokiko udalerriarekin muga egiten duen udalerri bateko kiroldegira joatea.\nBarakaldon, 2020ko azaroaren 9an Zuzendaritza


HERRIKO APARKAMENDUA ANTOLATZEKO ORDENANTZAREN NONDIK NORAKOAK AZALDU DITU UDALAK — Zumaiako Udala\nHERRIKO APARKAMENDUA ANTOLATZEKO ORDENANTZAREN NONDIK NORAKOAK AZALDU DITU UDALAK\nSistema berria indarrean noiz eta non jarriko den azaltzeaz gain, aparkatzeko bereizi diren guneak eta horien funtzionamendua zein izango den argitu ditu. Halaber, ordenantzaren helburu nagusia herriko mugikortasuna erraztu eta hobetzea dela adierazi du Udalak, ibilgailuaren gainetik oinezkoak lehenetsiz.\nAtzo arratsaldean bilera irekia egin zuen Udalak herritarrekin Alondegian trafiko ordenantzaren nondik norakoak azaldu eta horren inguruko zalantzak argitzeko. Aipatutako ordenantzak ostegunean jaso zuen behin-behineko onespena eta gaiak herria eta herritarrentzat duen garrantzia aintzat hartuz eta zumaiarren egunerokotasunean eragin zuzena duela jakinik ezinbestekoa iruditu zaio Udalari onartu berri den dokumentuaren xehetasunak herritarrekin partekatzea eta horren inguruan izan ditzaketen zalantza guztiak argitzea.\nHoriek horrela, sistema berria indarrean noiz eta non jarriko den azaltzeaz gain, erdigunean aparkatzeko bereizi diren guneak eta horien funtzionamendua zein izango den argitu ditu, besteak beste.\nHerritarrei zalantza edo kezka gehien sortu dizkien gaiak, ordea, egoiliar txartelarena edo erdigunea arautzeak Poligonoan eragin ditzakeen ondorioena izan dira. Egoiliar txartelari dagokionez, ostegunean egindako ez ohiko osoko bilkuran, aurrera atera zen, PSE-EEk txartela doakoa izateko aurkeztutako proposamena alderdi sozialistaren eta EH Bilduren aldeko botoekin. Udal gobernua, aldiz, abstenitu egin zen, Ardantzabideko bizilagunek txartela jada ordaindu dutela ikusirik, gainerako herritarrei zerbitzu bera doan eskaintzea zilegi ez dela argudiatuz. Horren harira, emendakinak sortutako egoera berria aztertzen ari direla adierazi du alkateak eta ordenantza behin-betiko onartu aurretik, GAOn argitaratu ahala dokumentuari alegazioak aurkezteko epea zabalduko dela ere gogorarazi die herritarrei.\nHalaber, lasaitasuna helarazi nahi izan die Poligonoko bizilagunei eta erdigunea arautzeak bertako trafikoa areagotu dezakeela jakinik gorakada hori ekiditeko neurriak hartuko direla iragarri du. Horretarako kanpotik datozen ibilgailuak desbideratzeko pertsonala jarriko du Udalak bertako 3 sarrera nagusietan. Horrez gain doako txartel identifikagarri bat emango die Udalak bertakoei sarbidea eta bidegurutzetan egongo diren arduradunen lana errazteko.\nAmaitzeko, aparkamendua antolatzeaz gain, ordenantzaren helburua herriko mugikortasuna erraztu eta hobetzea dela adierazi du alkateak. Bide horretatik, herrian autoz egiten diren desplazamenduak gutxitu eta zumaiarren artean mugikortasun ohitura osasuntsuak sustatzea da Udalaren nahi eta jomuga nagusia, betiere, ibilgailuaren gainetik oinezkoak lehenetsiz.\nOrdenantzaren ezaugarri nagusiak ikusgai HEMEN\nOrdenantza osoa ikusgai HEMEN\nAlondegian egindako bilera irekia


Eguzkirik ez, Nuarbeko hilerrian • ZUZEU\n40 urte. 40 urte, urte asko dira. Gehiegitxo. 40 urte dira Angel Otaegi erail zutenetik. Burgosko pareta batean fusilatu zuten, 1975eko irailaren 27an, lekukorik gabe. Izen-abizenak dituzte bere hiltzaileek, baina ardurarik ez. Burgosko pareta batean fusilatu zuten soldaduek beren jeneralen aginduz, lekukorik gabe hil zuten Angel. Espetxeko baratzeko hormara heldu aurretik “Otaegi!” oihu egin zioten militarrek, eta ondoren tiro egin zioten. Hiltzaileek inoiz ez dute azalpenik eman behar izan.\nIbiltzeko ere gai ez zen bere amak ikusi zuen Angel azken gau hartan. Tente mantentzeko gai ez zelako, bi militarrek arrastaka eraman behar izan zuten Maria, besoetatik helduta bere semea azkenengo aldiz ikustera. Zazpi militarrez inguratuta hitz egin zuten, eta horrela esan zion Angelek Mariari: “Ama, zu lasai ibili, eta burua tente eduki; eta ez etxean geratu, lotsatzeko arrazoirik ez daukazulako. Nik ez dut inor hil, baina ni hil egingo naute. Euskal Herriarengatik odola emango dut nik”.\nAspaldiko kontuak dira, baina Angel Otaegiren familiak eta gertukook, 40 urteren ostean, oraindik ez dugu bere hilketaren sumario edo prozedura judizialaren kopia osorik lortu. Ez sinestekoa badirudi ere, prozesu hartako xehetasunak eta datuak ezin ditugu ezagutu. Ezin ditugu lortu. Sumario horren parte txiki bat bakarrik ezagutzen dugu. Ez besterik.\nUrte luzez, etengabe saiatu gara Auzitegi Militarretara joaz informazio osoa lortzen, baina ezinezkoa egin zaigu. Ez dugu inolako informaziorik lortu; ez digute inolako informaziorik eman nahi izan. 50 urte bete arte sekretupean mantendu beharreko gaiak omen dira hauek. Ez digute egia, hain oinarrizkoa den giza-eskubidea, jakiteko eskubiderik errespetatzen. Fusilatuta hil zutenaren familiari, hil eta 40 urtera, oraindik ere ez diote uzten, ziurrenik lotsagarria izango den bertsio judiziala ezagutzen. Bai, 2016an, hori da oraindik ere errealitate gordina. Gure errealitate krudela.\nImajinatu nola sentitzen garen. Imajinatu nola sentituko zinatekeen zure senidearen hiltzaileen eta hilketaren arduradunen izen-abizenak ezagutuko bazenitu, eta bere horretan geratu behar bazenu. Batzuei asko kostatuko zaie onartzea, baina legearen babesean ibiliagatik biolentziak ez dio uzten biolentzia izateari.\nImajinatzen gertatu zenaren inguruko iluntasuna nagusitzea lortzen dutela hil zutenek? Angelen memoria gorde eta gertatutakoa bere osotasunean jakitea eta jasotzea lortu nahi dugu. Gertatutakoari argia jarri nahi diogu. 1975eko irailaren 27a zen, zapatu batean gertatu zen, goizeko zortziak aldera.\nAldapa dago Nuarbeko hilerrira, aldapa handia, eta hotz egiten du. Negua luzea eta iluna da inguru horietan.\nMertxe Urtuzaga (Angel Otaegiren lehengusina) eta Eneko Etxeberria (Azpeitiko alkatea)\n3 pentsamendu “Eguzkirik ez, Nuarbeko hilerrian”-ri buruz\neuskaldun bat 2016-07-05 21:20\n“Baina legearen babesean ibiliagatik biolentziak ez dio biolentzia izateari uzten…” zer lege eta zer legeondo! Inbasorearen legea inbasioa da. Beraz hemendik alde egin beharko dute hona etorritako maketo guztiek, bai ala bai.\nindependentista bat 2016-07-07 14:55\nZer nazka ematen dit euskaldunen artean zu bezalako arrazistak eta faxistak egoteak!! Fernandez-Diazen infiltraturen bat ez al zara izango??\neuskaldun bat 2016-07-07 20:42\nZu zer zara? Ezkerrekoa, kulturanitza, bla, bla? Munduko kausa guztiak defendatuko dituzue, euskal kultura baino lehen. Euskal Herria hondatzen ari zarete jarrera faltsu horrekin, euskal kultura ez duzu maite eta maite duzuen bezala egiten duzue. Fernandez Diaz-ek baino kalte gehiago egiten duzue. Akonplejatuta zaudetelako egiten duzue kausa guztien alde. Fundamentu zipitzik ezertan ere ez, hori da zuen identitate bakarra.


Deskargatu Klagenfurt aireportua Austria LOWK FSX & P3D - Rikoooo\nKlagenfurt aireportua LOWK Austria FSX & P3D\nDownloads 10 891\nHona hemen Austriako Klagenfurt aireportuko paisaia eder eta osoa Manfred Marbler-ek, v5 paisajeak argazki-testurak, gaueko testurak, sasoiko testurak, 3D eraikin anitzak, pista eta aireportu zehatza. Add-on freeware bat kalitate handiko\nKlagenfurt aireportua (NAZE: LOWK), Kaernten aireportua bezala ere ezaguna, Klagenfurt, seigarren handiena Austria hiriko aireportua da. Da hiria Klagenfurt erdian gertu dago eta Europako aisia eta helmuga metropoli hegaldi batzuk balio. Klagenfurt aireportua bidaiarien txiki terminal eraikin bat bertan denda eta jatetxe batzuk, baita bisitari terraza ezaugarriek osatzen dute.\nmantala, hala nola Airbus A320 gisa plano ertain baita txikiagoak orokor abiazio hegazkinen hainbat standak eskaintzen. ez dago jet zubiak bezala, autobusek barnetegi erabiltzen dira.\nEgilea: Manfred Marbler\nDavao nazioarteko aireportua FSX & P3D 1


"Goenkaletik Go!azenera telebistarako euskal fikzioak" mahai-ingurua bihar! — Gaztezulo\n"Goenkaletik Go!azenera telebistarako euskal fikzioak" mahai-ingurua bihar!\n"Goenkaletik Go!azenera telebistarako euskal fikzioak" mahai-ingurua bihar! Xabi Zabaletak, Ainhoa Larrañagak eta Olatz Beobideek euskal fikzioaren iraganari, orainari eta etorkizunari buruz arituko dira bihar Koldo Mitxelena aretoan. Moderatzaile lanetan gainera, GAZTEZULOko Gaizka Izagirre arituko da. Jarraian xehetasunak: https://www.gaztezulo.eus/albisteak/goenkaletik-go-azenera-telebistarako-euskal-fikzioak-mahai-ingurua https://www.gaztezulo.eus/albisteak/goenkaletik-go-azenera-telebistarako-euskal-fikzioak-mahai-ingurua/@@download/image/Captura de pantalla 2019-05-07 a las 11.43.55.png\nXabi Zabaletak, Ainhoa Larrañagak eta Olatz Beobideek euskal fikzioaren iraganari, orainari eta etorkizunari buruz arituko dira bihar Koldo Mitxelena aretoan. Moderatzaile lanetan gainera, GAZTEZULOko Gaizka Izagirre arituko da. Jarraian xehetasunak:\nZein eragin izan du Goenkale bezalako telesail batek euskal gizartean? Zer suposatu zuen bertan lan egitea? Zein da Go!azenen arrakastaren gakoa? Zergatik ez dira gaur egun euskal telesailak ekoizten? Nazioarteko zein herrialde izan daiteke guretzat eredu?\nGaldera horiei -eta beste batzuei- erantzuna ematen saiatuko dira bihar ,maiatzak 8, Crossover jaialdiaren baitan ospatuko den mahai-inguruan.\nBertan parte hartuko dute Xabi Zabaletak, Go!azen telesailaren sortzaileetako batek; Ainhoa Larrañagak, protagonistetako batek, eta Olatz Beobidek, zazpi urtez Goenkale telesaileko zuzendari izandakoak. Koldo Mitxelena Kulturunean izango da hizketaldia, arratsaldeko 19:00etatik aurrera. GAZTEZULOko Gaizka Izagirre izango da moderatzailea.\nGoenkale telesailak 21 denboraldi bete zituen pantailan, 1994an estreinatu zenetik 2015eko azken denboraldira arte. Arralde irudizko herrian kokatutako fikzioa ETBko arrakasta historikoetako bat izan zen, eta telebistatik harago joan zen benetako fenomeno soziala bihurtzeraino. 3.700 atal baino gehiago izan zituen eta eskola bat bezala kontsideratzen dute bertan izan ziren antzezle, gidoilari eta euskal ikus-entzunezkoaren munduko teknikari askok.\nGo!azen aldiz, Euskal Herriko fikzioaren beste gertaera gogoangarrietako bat da. Film musikal gisa sortu zen 2008an, EITBk eta Pausoka Entertainment produkzio-etxeak ekoiztuta. Izandako arrakastaren ondorioz, Go!azen 2.0 sortu zuten, filmeko pertsonaietan oinarritutako telesaila. Alabaina, benetako fenomenoak 2016an egin zuen eztanda, hainbat urtetako etenaldiaren ondoren, Go!azen 3.0 estreinatu zenean. Geroztik, Basakabi udalekuetako gazte talde baten gorabeherak kontatzen dituen telesail musikal honek ikusle kopuru garrantzitsuak lortu ditu, gizartean eragin handia izan du eta gazteen artean jarraitzaile ugari ere bildu ditu.


Olvena - Los tres espolones (5b, 130 m, derrigorrez 5b) ~ Eskalatzen\nOlvena - Los tres espolones (5b, 130 m, derrigorrez 5b)\nEgilea X Larretxea Ordua 15:15 Komentariorik ez\nKresta polita. Hurbilketa eta itzulia azkarrak ditu. Krestako zati batzuk oso estuak eta airetikoak dira. Luzeetan paraboltekin eta iltze zaharrekin babestutako bide semiekipatua da. Bilguneak 2 paraboltez osatuta daude.\nArroka hasieran dirudiena baina kaskarragoa da. L3 luzea ongi ekipatua dago eta L2 erraz autobabes daiteke. Zailtasun aipagarri bakarra L1 luzean dago. Bere erdialdera plaka fin bat dago. Bertan pasagunea eman eta, ondoren, txapatu behar da.\nKrokisean ekipatuta ez dauden, baina agerikoak diren arroka-zubiak adierazten ditut.\nAsmoa bideak eskaintzen dituen autobabeserako aukerak azaltzea da. Horrek ez du esan nahi ez dagoenik autobabeserako beste aukerarik (badirela).\nBosgarren maila ez baduzu ongi menperatuta, soilik azken hiru luzeak (estuenak eta airetikoenak) egiteko aukera egongo litzateke R1bis bilgunetik hasita.\nIristeko: Barbastrotik, N-123 errepidea jarraituz, Olvena herrira hurbildu.\nHurbiltzeko: Olvena herrira joateko zubia gurutzatu ondoren, tunela baino lehenago dagoen tokiak aparkatu. Zubitik Cresta del Gallo osoa ikusten da. Aparkalekuaren alboan jaiotzen den bidezidorretik lepotxo batetaraino igo. Bertatik, zelaian ibiliz, bideari jarraitu jaisten hasi behar dela adierazten duen mugarria aurkitu arte. Bidearen oinarrira jaitsi. Bidea R1bis bilgunea dagoen lepotxotik pasatzen da. Kotxetik guztira 10 min. inguru.\nL1 (30 m, 2 aseguru, 5b). Plakaren ezker aldetik igo (erraza) ipurutxo batetaraino iritsi arte. Bertan arroka-zubi on bat aurkituko dugu. Gero pasagune finak dituen plakari ekin behar zaio. Distantzia dago lehenengo eta bigarren parabolten artean. Pasagunea eman eta, ondoren, txapatu behar da. Mailaz justu bagabiltza, lehenengo eta bigarren parabolten artean, eskuinean, ez oso eskura, friends bateren bat ipintzeko aukera eman dezaken pitzadura bat dago. Plaka gainditu ondoren badira friends bateren bat ipintzeko aukera ematen duten pitzadura pare bat.\nPlakaren zatia izan ezik, arroka ez da hain ona. Goian, bilgunea dagoen erlaitzera irteteko, harri aske ugari dago eta erraza da harriak botatzea. Hasierako R0 bilguneko paraboltean bilgunea ez egitea aholkatzen dut, justu-justu harrien erorketaren azpian baitago.\nL1bis (10 m, II). Jaitsierako bidearekin lotzen den lepotxora jaitsi. R1bis bilgunean gorputzera aseguratzen da.\nL2 (30 m, 3 aseguru, 4b). Kanal-diedro zabalaren oinarrira iritsi arte kresta. Kanal-diedroaren zatia erraza da autobabesten pitzadura asko dituelako. Diedrotik irteterakoan plakatxo bat. Bloke bereizgarria gainditu (alde batetik zein bestetik) eta berehala dago bilgunea.\nL3 (30 m, 5 aseguru, 4b). Gailurtxora igo eta lepotxora jaitsi. Jaitsiera babesteko gailurtxoan iltze bat aurkituko dugu, baina konfiantza gehiago ematen du dagoen ipuru sendoan zinta bat jartzea. Gero kresta oso estua, baina ongi babestua. Kresta zertxobait etzan egiten da eta gehiago estutu baino lehenago aurkituko dugu azken asegurua. Kresta estu-estuko zatia gainditu ondoren dago bilgunea.\nL4 (30 m, 1 aseguru, 3b). Kresta albo batera utziz bilgunearen eskuin aldetik irten (ala ere, nahi bada, krestatik joan daiteke). Zertxobait aurrerago aseguru bat eta ondoren zinta bat ipintzeko aukera ematen duen ipurua. Lepo aldera jaisten hasten garenean bilgunea egiteko erabiltzen den parabolta aurkituko dugu.\nJaitsiera: Lepora oinez jaitsi eta bertatik, igotzeko erabili dugun bidezidorrari jarraituz, kotxera jaitsi.\nMateriala: 8-9 zinta + bilgunerako materiala. Bagak, friends eta fisurero joko bana.\nArroka: Kareharria (ematen duena baino kaskarragoa).\n1. igoera: J. Murciano eta P. Albano, azaroa 1977\nNork berrekipatua: Aitor Sanchez eta Jose A. Fernández, abuztua 2009.\nCategories: 5b, Huesca, Semiekipatua


Euskotrenek autobusen ibilbidea aldatuko du igande honetan goizean . diariovasco.com\nEuskotrenek autobusen ibilbidea aldatuko du igande honetan goizean\nAldaketak 'VIII Baxurde Txiki Krossa' ospatuko delako izango dira.\nUsurbilgo Kale Nagusia moztuta egongo da goizeko 09:00etatik 14:00etara\n17 septiembre 201611:01\nEusko Jaurlaritzako Ingurumen eta Lurralde Politika Sailaren esku dagoen Euskotren Sozietate Publikoak aldaketak sartuko ditu bere autobusen ibilbidean Usurbilen (UK09 linea Zumaia – Donostia N-634), igandeko, irailaren 18ko, goizean, 'VIII Baxurde Txiki Krossa' ospatuko baita.\nUsurbilgo Kale Nagusia moztuta egongo da goizeko 09:00etatik 14:00etara. Hori dela eta, Euskotreneko autobusek saihesbidetik zirkulatu beharko dute, Zumaia noranzkoan.\nAipaturiko orduetan, eta Zumaiarantz doazen zirkulazioetarako bakarrik, autobusek San Inazioko biribilgunean eta Atxegalde auzoan izango dituzte Usurbilgo geralekuak.\nAurkako noranzkoan, Donostiarantz, doazen zirkulazioei dagokienez, ohiko ibilbidea eta geralekuak izango dituzte.


About: Azken Judizio\nAzken Judizioa edo Guztien Judizioa zoroastrismoaren, judaismoaren, kristautasunaren eta islamaren arabera munduaren amaian Jainkoak egin beharreko judizioa da; bertan gaiztoak eta zintzoak bereiziko dira, eta haiek betirako galdu eta hauek betirako salbatu. Kristau teologian, ebanjelio guztietan azaltzen da, batez ere Mateorenean. Futuristen arabera, hildakoen berpizkunde eta Kristoren Bigarren Etorreraren ondoren izango da, Preteristen ustez, berriz, jada gertatu da.\nAzken Judizioa edo Guztien Judizioa zoroastrismoaren, judaismoaren, kristautasunaren eta islamaren arabera munduaren amaian Jainkoak egin beharreko judizioa da; bertan gaiztoak eta zintzoak bereiziko dira, eta haiek betirako galdu eta hauek betirako salbatu. Kristau teologian, ebanjelio guztietan azaltzen da, batez ere Mateorenean. Futuristen arabera, hildakoen berpizkunde eta Kristoren Bigarren Etorreraren ondoren izango da, Preteristen ustez, berriz, jada gertatu da. (eu)\nAzken Judizio (eu)


Nola ikasi Kimika Kuantikoa izutu gabe: #Blogetan & #KZJaia\nBlogetan Azkue Fundazioak antolatutako blog lehiaketa bat da, Argia laguntzaile duelarik. Lehiaketa honen baitan, lau kategoriatan banatzen dira partaideak: Aisialdia, Kultura, Gizarte eta Politika, Zientzia eta Teknologia. Kategoria bakoitzean, blog bat irabazlea izanen da, eta blog hau aukeratzeko, antolatzaileek epaimahai baten eta irakurleen bozkak kontsideratuko dituzte. Honekin, antolatzaileek "blogari euskaldunen jarduera sustatzea, eta blogaririk onenak aukeratzea eta saritzea" nahi dute. Horrela, lehiaketa honek blogei eskaparate bikaina eskaintzen die, irakurle berriei heltzeko aukera emanez. Pertsonalki, helburu hau nuen buruan lehiaketan parte hartzeko izena eman nuenean. Zientzia eta Teknologia kategorian parte hartzen du blog honek, hurrenez hurren.\n#KulturaZientifikoa 1. Jaialdiaren (#KZJaia-ren) filosofia bertzelakoa da. "Letren" eta "zientzien" arteko muga artifizialak gainditzeko pausuak eman nahian, bertze helburu batzuekin batera, jakintza-arlo eta esparru anitzezko erakunde/talde/kide elkartu gara, blog desberdinetatik kultura zientifikoa, modu zabalean ulertuta, zabaltzeko asmoz eta elkarlana sustatzeko asmoz. Horrela, blog berriak ezagutzeko aukera ere izan dugu. Jaialdiaren oinarriak hemen dituzue ikusgai, eta ekimen honekiko atxikimendua eman dutenak hemen. Nahi duzuenok parte har dezakezue, inolako arazorik gabe, oinarri sinpleak betez.\nBlogetan lehiaketan, lau kategorietan, 115 blog daude. #KZJaiaren inguruan, modu batera ala bestera, 40 blog/webgunek parte hartu dute momentuz. Gaurkoan, proposamena bidali nahi dizuet bai #blogetan bai #KZJaian zabiltzatenoi:\n#KZJaiako partaideei #Blogetan parte hartzen ari diren blogak ikusi eta zuen bozkak eman, euskarazko blogak hedatzeko eta orain arte ezagutzen ez duzuenak ezagutzeko. Horretarako, esteka hau jarraitu.\nBestalde, alderantzizko gonbitea ere luzatu nahiko nuke: #Blogetan parte hartzen ari diren blogei, #KZJaian parte hartzeko gonbitea ere luzatu nahi diet. Goian aipatutako esteketaz aparte, orain arteko ekarpenen laburpenak ikus ditzakezue: 1.a 16 ekarpenekin, eta 2.a 19 ekarpenekin.\nNire aldetik, ezagutza euskaraz zabaltzen duten ekimen guztiek izanen dute nire atxikimendua.


Jauzi ikaragarriak itsadarrean "Red Bull Cliff Diving"-rekin - Bilbao Gazte\nHirugarren urtez, ekainaren 30ean ospatuko “Red Bull Cliff Diving” ikuskizuna. Protagonistek Salbeko zubitik, 27 metroko altueratik, egingo dute salto, 85 km/h-ko baino gehiagoko abiaduran. Hirugarrengo aldiz ospatuko da gurean, 2014 eta 2015ean ere Bilbon ospatu baitziren proba hauek.\nJauziak itsasadarraren bi aldeetatik zein itsasontzietatik ikusi ahal izango da. Lur idorretik ikusteko gune egokiena Guggenheim Bilbao Museoaren zabaldegia da. Logistika eta segurtasuna arrazoiak direla eta, gunean asko jota 2.500 pertsona sartuko dira. Zabaldegira sartzeko eskumutur identifikagarria eskuratzea ezinbestekoa izango da. Horretarako, nahi dutenek ekainaren 27, 28 edo 29an Bilboko Turismo Bulegora hurbildu beharko dira; Biribila Plaza 1, 10.00etatik 20.00etara. Gunera sarrera Ingelesen landako kaiko pasealekuan kokatuko da. Ekitaldia 17.00etan hasi eta 19.30etan amaituko da.\nItsasadarretik ere ikusteko aukera egongo: itsasontzi, txalupa zein edozein ontzitan. Edukiera 100 ontzietara mugatuko da. Ikuskizuna itsasadarretik gozatu nahi dutenek honako formulario hau bete beharko dute eta info@innevento.com helbidera bidali.\nProba nagusia ekainaren 30ean ospatuko bada ere, ekainaren 28an, ostegunean, protagonistak 16.30etatik 19.00ak arte entrenatu egingo dira. Hurrengo egunean, ekainaren 29an, 17.00etatik 19.30etara entrenatu eta lehenego errondako sailkapena ospatuko da.\nPrevious BILBOKO KALEALDIA-ren edizio berria\nNext “Nola soinu halan zeinu” kartelak iragarriko du Marijaiaren etorrera!


Jai gazteak, baina sustrai sakonekoak : Irutxuloko Hitza\nJai gazteak, baina sustrai sakonekoak\nLoiolako Erriberako jaien txupinazoa 2017an. (Argazkia: Loiolako Erriberako jai batzordea)\nLoiolako Erriberako jaiek 10 urte beteko dituzte aurten, izan ere, 2009an egin ziren lehen aldiz jaiak. Auzoa 2006an sortu zenez, oso jai berriak dira, eta jaiak irailean egiteko arrazoia horrekin lotuta dago: ekaina eta uztaila auzoetako jaiez lepo egoten dira, eta iraila izaten da hutsen dagoen hilabetea.\nJaien gaztetasunak egitaraua etengabe handitzea eragiten du, eta urtero berrikuntzaren bat edo beste sartzen dute programan. Jaietako jarduera berezienari buruz galdetzean, antolatzaileen artean ez dago adostasunik, baina hainbat nabarmendu dituzte. Azpimarratu orokorrean adin-tarte guztietarako eskaintza zabala egoten dela.\nGustukoenen artean jai irekierako buruhandi eta erraldoien kalejira dago. Auzotarrentzat ere oso garrantzitsuak dira herri otorduak, hain zuzen, jaietako ostiraleko piknika eta larunbateko sardina eta saiheski jana. Ostiraleko afarirako nork bere afaria jaisten du kalera eta lagunarteko giroan afaltzen dute bizilagunek. Gainera, oso harrera positiboa izan zuen iaz lehen aldiz egin zuten zezensuzkoa.


Zergei buruzko tramiteen kudeaketa\nKutxabanken, Zerga Agentziarekin eta zenbait foru-ogasunekin elkarlanean aritzen garenez, zergak gure online bankaren bidez ordaintzeko zerbitzua eskaintzen dugu.\nForu-ogasunei dagozkien zergak.\nZerga Agentziari (ZAEA) dagozkion zergak.\nBeste erakunde batzuei dagozkien zergak.\nZerga Agentziari ordaindutako zergen erreferentzia zenbaki osoak (NRC).\nItzulketen kasuetan, Kutxabankek kudeaketa arindu eta helbideratutako kontuan abonua egitea, Ogasunak bere prozesurako datuak aurkezten dituen egun berean.\nUdal zergen ordainketak helbideratzeak bezeroari prozesua nabarmen erraztuko dio.


2+2=5? -> MATE + MATE = LITERATURA?: 2013\nEz sinestekoak dira kontuak. Zer pentsatu hura kontatu. Zer ikusi hura kontatu. Zer sentitu hura kontatu. Zer ukitu hura kontatu. Zer gertatu hura kontatu. Eta ia pentsatu baino lehen, ikusi baino lehen, sentitu baino lehen, ukitu baino lehen. Kontatzearena diot. Gaur egun munduak jakin badaki. Mundua jakinaren gainean dago. Sekretuak ere ezin dira kontatu. Sekretuak ere ezagutzen dituelako. Munduak. Ezin sekretu ttiki bat begietara begira kontatzeko adrenalinarik sentitu. Saiatu eta hozkatuko dizu mingaina norbaitek. Eta izoztuko zaizu irribarre pikardia.\nAstelehenean Oskarrek eta biok bat egin genuen autobusean. Ni lanetik etxera bidean nintzen, Oskar aitarengana zihoan. Zer moduz, Oskar? Ongi. Ostegunean matematika azterketa dugu. Ari zara prestatzen? Bai. Ongi finkatuta dituzu ideia guztiak? Bai. Ea ba... lau bider minus zortzi. Minus hogeita hamabi. Minus hamasei zati bi. Minus zortzi. Primeran, Oskar. Ea azterketa ongi borobiltzen duzun! Eskerrik asko. Hamar minutuz aritu ginen hizketan. Gustura. Pozik. Agur, Oskar! Agur, Irati!\nAsteartean nire txikitxoekin matematika klasean nintzela biharamuneko azterketa prestatzen, klasearen erdialdera flash! Oskarren irudia etorri zitzaidan burura eta ikasleak hurrengo eguneko azterketa zela eta pixka bat zirikatu nahian... ez bat eta ez bi, halaxe kontatu nien: Oskar izugarri ari da lanean, ederki, oso landuta du gaia, ea zuek ere bere parean jartzen zareten. Eta panpoxo, panpoxo, ez zidan ba ikasle batek, hark ere ez bat eta ez bi, "bai, Irati, badakigu" erantzun. Badakizue, zer? hori nik inuxente-inuxente. Atzo Oskarrekin egin zenuela autobuseko bidea. Eta nola dakizue ba? Gelako waxapean zabaldu zuen zurekin hizketan joan zela eta matematika errepasatzen egon zinetela. Eta nik inuxente-inuxente: gelako waxapean? Nik sekretu txiki bat kontatu nahi eta zuek ia-ia sekretua niri gertatu baino lehen jakin? Gelako waxapean?\nBai, orduan konturatu nintzen, bezperan Oskarrek esku ttikien artean jolasean zeraman mugikorraz...\nBarregarriak izanda ere, ez sinestekoak dira kontuak.\nNi, Irati orain 18:26 3 comentarios:\nnon zaude, Irati?\nLagun handi baten mezua jaso dut. "Non zaude Irati? Maitasunak bahituta akaso? Horrela bada, ongi, bestelakoan...Agian izotzak izoztuta zaude...Baina, nola da posible zure jarraitzaileak noizbehinkako izpiriturako elikadura gabe utzi? Bromak aparte, espero dezagun dena ongi egotea eta atseden baino ez izatea. Goraintziak."\nNon zaude, Irati? Eta nik, "hemen nago, hemen nago" erantzun diot, Tartalo ipuineko eraztunak oihukatzen zuen bezala, "hemen nago, hemen nago". Ez nuke nahi maitasunak bahitzea, ez nuke nahi izotzak izoztea; besterik da maitasunarekin emozionatzea, izotzetan berotzen jakitea.\nEz naiz zuetaz ahaztu, ez naiz neure buruaz ahaztu, neure buruarekin egiten dudan hausnarketetako bat baita txoko hau, neure buruarekin izaten dudan hitzorduetako bat. Batzuetan, ordea, ihes egiten digu buruak (eta denborak). Eta konturatzerako ezdakitnora joaten zaigu hilabetea. Eskerrak, Julen, zu bezalako lagunak ditudan, burua lepo gainean itsasten didatenak, eskerrak Gorka bezalako ikasleak ditudan, institutuan egunero elkarren berri izan arren, blogean noiz idatzi behar dudan galdetzen didatenak. Itaka saio asko ditut zintzilikatzeko, zero-kontu asko ditu kontatzeko, emozio asko zuekin partekatzeko (Salamanka, Ken7, Nelson Mandela...)... gaur, ordea, opari hauxe dakarkizuet. Larunbatean irratian lehenengoz jarri genuen kantua, oraintxe behin eta berriz entzuten ari naizena eta zuei opari eman nahi dizuedana. Proiektu ederra, kuadrila, beste behin martxan jarri duzuena.\nJulen muxu handi bat. Zuri ere bai, Gorka.\nNi, Irati orain 17:29 9 comentarios:\nBai, h-rik gabe! H-rik gabe... harroak idaztea ez zelako bere asmoa; h-rik gabe... arroak idaztea ez zelako bere asmoa; h-rik gabe... zerbait idazteko asmoa izan eta beste zerbait idaztean horrelako zelebrekeria sortzea ez zelako bere asmoa. Eta... zenbat maite ditudan horrelako zelebrekeriak! Jolaserako eta buruari eragiteko aitzakia politak dira. Oraingo zelebrekeria-aitzakia hau Gorkak (eskerrik asko!) oparitu digu 1K-ko ikasleoi.\nBigarren gaiko koadernoak ditut mahai gainean zuzentzeko. Hala dio Gorkaren koadernoko azalak. "Berreturak eta zenbaki arroak".\nHarrapazan, Irati! Mundialak ditun hire ikasle hauek! Boteprontoan galdetu diezu: zuen ustez zein da zenbakirik harroena? Eta hor sortu da saltsa! (ez da askorik behar saltsa sortzeko; galdera berezi bat nahikoa da erdi lo zegoena esnatzeko, begiak irten beharrean jolas pixka bat egiteko).\nBaten batek 7 dela aipatu du, tente-tente eta txapelarekin ibiltzen delako. Beste batek zenbakirik harroena 13 dela esan du bera azaltzen den guztietan besteen aurrean nabarmen gelditu nahi izaten duelako...\n"Beintizinko" baino dotoreago joan gara denok etxera, matematika saioa zukutu dugun sentipenarekin. Gustura. Harro.\nBaina, galdera zintzilik gelditu da: zuen ustez zein da zenbakirik harroena?\nNi, Irati orain 15:23 10 comentarios:\nGuatxapa: Iñigo, eskerrik asko urriaren 12ko saioa edertzen laguntzeagatik!\nGuatxapa: Ez horregatik, Irati! Hurrengora arte!\nHorrela buka zitekeen mugikorra duten bi lagunen arteko solasaldia. Meritua, ordea, mugikorrik ez duten bi lagunen arteko solasaldia horrela bukatzean dago.\nMatematika konturik ez genuen izan, baina, triangeluez aritu ginen hizketan; ipurdikorik ez genuen hartu, baina, irristatzeaz aritu ginen hizketan.\nUrriaren 12an Iñigo Ibarguren idazle azpeitiarrarekin aritu ginen solasean. "Triangelu irristakorra" eleberriaz eta triangelu irristakorrak ez diren kontuez. Ezkaratzetik Izaskun Egiguren aritu zen Ataungo jan ohiturez, Joxe Goikoetxeak artearen enborrean marraztu zigun sestra hitza eta Mandiotik ni neu aritu nintzen itzaletik itzalera Gerizpez hizketan, burua joateaz.\n"Hil artean bizi, ta ahal dala ondo!" Lourdesen amonak Lourdesi esana, eta Lourdesek guri. Halaxe bukatu zen urriaren 5eko solasaldia. Irribarre batekin. Telefonoa tarteko eman daitekeen besarkadarik gozoenarekin. Ordubetean Intemperies aritu ginen, babes bila, eta elkarren ahotsean topatu genuen momentuak uneari zor dion babes moduko hori. Patxadaz aritu ginen, jardun, bagindoazela sentituz. Aurrera gindoazela ustez.\nUrriaren 5eko elkarrizketa nagusia Lourdes Oñederrari egin genion. Ezkaratzetik Ainhoa Mujika aritu zen euskarari zirika, euskararekin xirrika; Joxe Goikoetxeak kezkaren zama pagotik zintzilik jarri zuen eta Mandiotik ma(ha)i su-ka Ekaitz Goikoetxeak begirada ikasgela barruka irribarreei kateatu zien.\nNi, Irati orain 17:48 2 comentarios:\nBeti da gozoa Koldo Zubeldiarekin Itaka saio bat partekatzea. Beti da gozoa aurrez aurre eseri eta irribarreak elkarri oparitzea, muxuak gorriaraztea, ikastea, orrien zalapartan olerki harrapaketan jolasean ibiltzea.\nIrailaren hondarrean lau urte bete genituen lehenengoz Koldorekin jolasean aritu ginenetik. Eta ez gara aspertzen; alderantziz, elkartzen garen aldiko gehiago gozatzera iristen gara. Horratx froga: pertsonen ezagutzen ez dago mugarik.\nEzkaratzetik atalean Asier Iriondo aritu zen Ederlantzen-en inguruan. Koxk egiten badiozue ez zarete damutuko. Lana bizi eta biziarazteko modu bat, lana edertzekoa.\nJoxe Goikoetxeak mahatsondoetatik zintzilik basherria hitza kulunkatu zigun...\neta Mandiotik atalean ni neu aritu nintzen autobus-bideetan neure egindakoez.\nNi, Irati orain 14:44 1 comentario:\nHauxe topatu dut. Bi eraikuntza. Egiptoko txokoren batean ateratako argazkia omen da. Begira daramatzat hamar minutu eta hogei... ordu erdi daramat bi eraikuntzetako zein dagoen bestearen aurrean erabaki nahian.\nSarri ez da aski begiratzea. Begiak betzuloetatik atera eta nola begiratu asmatzea ezinbestekoa da. Distantzia, neurriak, forma, itxura, geometria... jolas honen lekuko isila matematika da. Ilusio optiko bat izan daiteke. Badenaren eta dirudienaren arteko borroka baketsua. Izan ala ez izan. Aurrean egon edo atzean. Argi-izpien bihurrikeria.\nGerturatzearen gerturatzeaz ia ordenagailuko pantaila irentsi dut. Ezer argitu ez eta sudurreko galanta hartu dut! Horrelakoetan distantzia hartzea izaten omen da onena, distantziatik begiratzea. Eta nik zuen eta nire arteko distantzia aukeratu dut. Lagunduko didazue erdizka argituta dagoen argazkiaren misterioa argitzen? Bi eraikuntzetako zein dago bestearen aurrean?\nNi, Irati orain 17:21 25 comentarios:\nITAKA_ Alberto Ladron Arana_2013-9-21\nIkasturteko lehenengo Itaka saioa Alberto Ladron Arana idazle iruindarrarekin osatu genuen. Piztiaren begiak nobela beltzaz aritu ginen solasean.\nJoxe Goikoetxea mandio hitzaz dilindan aritu zen zuhaitz adarretatik zintzilik.\nEzkaratzetik ataleko aurtengo solaskidea Iñaki Zubeldia; udazkeneko kolorez jantzi zigun goiza.\nEta atal berriak Ekaitz Goikoetxeak estrainatu zuen loaz hizketan lorik hartu gabe.\nZuhaitzetatik dilindan Joxe Goikoetxea:\nEzkaratzetik Iñaki Zubeldia:\nAlberto Ladron Aranarekin solasean:\nMandiotik Ekaitz Goikoetxea:\nNi, Irati orain 18:03 No hay comentarios:\nBAIETZ ETA EZETZ\nIzugarri gustatzen zait elkarrizketa-solasaldiak nola bukatuko diren ez jakitea. Azken puntua irribarre batekin idazten saiatzen naiz, eta bai (sorgina ni!), batzuetan elkarrizketaren nondik norakoak bideratzeko ahalegina egiten dut. Dena irribarre batengatik. Merezi duelakoan nago.\nArratsaldeko 15:30ean Luborekin (noizbait eman dizuet bere berri, insitutuko garbitzaile-arduraduna da, bulgariarra) elkartu naiz irakasle gelan. Askotan partekatzen dugu bazkalordua. Askotan aritzen gara elkarri zirika.\n- Badakizu Irati, gaur hizkuntzen eguna da?\n- Bai, zerbait irakurri dut bai, Hizkuntzen Europako eguna omen da. Bulgariera nolako hizkuntza da, Lubo?\n- Zaila eta bakarra (único esan du berak)\n- Bai, Bulgarian bakarrik hitz egiten da. Zaila da, Irati, oso zaila.\n- Denek hitz egiten dute bulgariera? Eta ze beste hizkuntza ikasten da eskola eta insitutuetan?\n- Frantsesa eta errusiera.\n- Badakizu frantsesez?\n- Eta hori?\n- Ez nintzen ikasle ona izan... ez nion arretarik jartzen irakasleak esandakoari...\n- Eta besterik Lubo? Beste bitxikeriarik?\n- Ba... ez... zaila eta bakarra da...\nEta berak ezetz. Eta nik berriro galdetu diot. Tira egin diot. Mingainari tira hizkuntzen egunean. Eta berak ezetz. Eta nik kontatzeko beste zerbait (sorgina ni! Bai, baina, lortu dut nahi nuena). Handik hamar minutura... isilik, egunkari bana irakurtzen ari ginela:\n- Badakizu, Irati? Bulgariarrak dira burua alderantziz mugitzen duten bakarrak!\n- Burua alderantziz mugitu?\n- Bai, baietz esateko burua ezker-eskuin mugitzen dute eta ezetz esateko goitik behera. Munduan bakarrak.\n- Ez dizut sinesten!\n- Baietz, neska!\nMakarroiak erdi janean utzi eta ordenagailu aurrera joan naiz. Eta to! Halaxe da!\nIstorio, leienda, ipuina, jatorria... bitxia da, oso bitxia.\nBa, begira... gaur ere non hasi eta non bukatu dugun solasaldia. Baiezka eta ezezka; buruari eta batez ere mingainari tiraka.\nNi, Irati orain 16:59 1 comentario:\nEtiketak: DI-DA, ELKARRIZKETAK\nIrati atzo Iruñeako kaleetan lotsaren lotsaz masailak gorrituta\nPolita da tarteka burua joatea (eta nora joaten den ez jakitea) eta itzultzen denean, zeure buruarekin lotsa-barrezka aritzea. Atzo Iruñeako kaleetan gertatu zitzaidana; halaxe, gertatu bezalaxe:\nAtzetik bost gazte hurbildu zitzaizkidan. Korrika zihoazen kalean behera, kirola egiten. Haietako bat ondoan gelditu zitzaidan:\n- Irati, ze muz zailtze?\n- Ondo-ondo, ta zu?\n(To, bi muxu! Ta zeini eman dizkioten ez dakit!)\n- Earki, hementxe kirol pixkat itten! Zizurren ondo?\n- Bai, oaintxe buru-belarri lanen, kurtso hasiera finkatzeko azkeneko zirrikituk ixten.\n(zeinekin demoniokin ai naiz hizketan? Gorka ote da? Baino ez dittu begi urdinek. Ta hizkerea? Iruña inguruko hizkeratio gutxi dauke horrek... Goierri ingurukoa behar do izan. Baino, zein da? Bertsolarin bat? Ekaitzen launen bat? Ahots hori ta tono hori ta bixkortasun hori ezaunek itten zaizkit ba. Ta ezagunegie badala re esango nuke; nola esango diot ba ez detela ezautu, ez dakitela zeinekin ai naizen hizketan! Ai ama, zein da! )\n- Etxe aldea?\n- Bai, garaie re bada ta! Zu bai earki, kirola inez!\n(zein demonio da hola korrika aitzeko!)\n- Ba, etzazula pentsa! Berrogei bat minutu eskas. Gogo haundik ez dau gaur.\n- Indarra bai, baino gogoik ez?\n- Indarra re gutxi, Irati!\n- Ez da izango! Bueno, segi lasai, lagunek aurrea dijozte ta!\n- Bai, ondo ibili ta hurrena arte!\n(Aupa Irati! Mundiala haiz! Bi muxu eman dizkion, hire betiko laune balitz bezela hizketan aittu haiz ta ez dakin zein dan. Esango zinan, gorrittu in haiz gainea! Konturau ote den ez denala ezautu!)\nSei minutu. Sei minutuz aritu nintzen neure buruarekin borrokan. Ahots hori, ahots hori, ahots hori... sei urtetan ezagututako irakasle guztien errepasoa egin nuen. Sei minutu. Iruñean topa ditzakedan pertsonen errepasoa egin nuen. Sei minutu. Eta buruari tira eta tira eta tira eta tira egin nionean, etsitzeko ausardiarik izango ez nuela neure buruari onartu nionean... GERIZPE! Baino nola ezkutatu haiz bixera horren azpin, ile-tximak moztuta ta pittin bat argalduta! Ez haut ezautu! Ahotsa! Ze ederra den pertsonen ahotsen arrastoari usnaka aritzea.\nEta ondorengo sei minutuak barrez egin nituen. Kalean behera barrez. Neure buruari egin nion barre, egoerari, gaizki pasatako momentuari eta burua neure onera itzulita hartutako lasaituari. Ez da gozoa burua joaten zaigunean, berriro aurkituko dugun ziurtasunik izan gabe buruaren bila aritzea. Niri askotan joaten zait; zorionez beti itzuli da bere txokora. Eta itzuliko bada, aurrerantzean ere joaten jarrai dezala; neure buruari barre egiten jarraitzeko aitzakia polita izaten da!\nNi, Irati orain 17:47 1 comentario:\nMIHISE ARTEKO ZALAPARTA HASPERENTSUAK\n"Izara artean kukutu da".\n"Maindire artean kukutu da".\n"Mihise artean kukutu da". Hiru kukutzeak ez dakit berdinak diren. Ez dakit maindirearen samurtasunak izararen ziztada artean lekurik topatzen ote duen. Ez dakit mihisea-ri falta zaion "zer hori" (h hizkiak hitza zulatu duela dirudi) maindireak bete dezakeen. Ez dakit izara artean eta maindire artean eta mihise artean egindako loaldi berak amets berak loratzen dituen. Hiru silabako ohean zurrungak zintzilik gelditzen dira, ohearen luze-zabalean sartu ezinda. Zurrungak lo gaudela egiten ditugun galderak dira. Edo hala direla esatea otu zait.\nAFORISMOA: Zalapartak beti harrapatzen gaitu erdian. Zinez saiatuko bagina ez genuke asmatuko geure burua erdirago ikusten. Beti gaude zalapartaren erdian, zaparradaren erdian, liskarraren erdian, problemaren erdian... Ertzak arriskutsuagoak direla, hori da kontuan hartzen ez dugun bakarra. Dena.\nNi, Irati orain 16:40 No hay comentarios:\nAtal berri bat sortzea otu zait: "autobusekoak" ez dago azalpen handirik eman beharrik zertaz ariko naiz ulertzeko, ezta? ;-D\nIruñeatik Zizurrera. Irailaren 9an.Goizeko zazpiak eta erdietan.\nGoizeko zazpiak eta erdi. Autobus geralekuan bi lagunek topo egin dute. Hirugarren bat barruan zuten zain. Hirugarrenaren ondoko eserlekuan eseri naiz ni. Libre zegoen. Zutik gelditu diren bi lagunetako bat dotore jantzita dago: galtza zuriak, alkandora beltza eta lepoaren bueltan aske daraman gorbata zuri bat. Lan elkarrizketa bat izango du... (hori neurekiko). Gorbatarekin korapiloa nola egiten ez dakiela esan die bi lagunei. Barre egin dute bi lagunek eta aitortu haiek ere ez dakitela asko gorbata kontuez. Ezer ez. Ez dio axola, gaur egun ezer ez jakitea dena jakitearen parekoa da baldin eta mugikor bat eskura izanez gero (hori ere neurekiko).\nLagunetako bat jaitsi egin da. Bigarren lagunak, esku bat mugikorrean eta bestea lagunaren lepoan, asmatu du, kosta bazaio ere, korapilo txukun bat egiten. Ez dago gaizki. 8,5 altu bat. Dotore dago. Arkatza eta papera hartu ditut burutapenok idazteko... eta konturatu naizenerako gorbataduna falta. Arrastoaren bila leihotik kanpora begiratu eta...\nNi lan elkarrizketa batera zihoalakoan. Neska panpox bat zuen kalean zain. Muxu eman diote elkarri. Eta niri bi zalantza sortu zaizkit:\n1.- Neskak janztea hainbeste kosta zaion gorbataz ezer esan ote dion.\n2.- Kalean dabiltzanak (gabiltzanok) inoiz pentsatzen jartzen ote diren kalean dabiltzanen (gabiltzanon) istorio-iturri bihurtzen direla.\nNi, Irati orain 16:18 1 comentario:\nUDAN GOZATUTAKOAK (gozatutako batzuk)\nARATZ (1446 m) eta Elurzulo\nUztailaren 9an Araiatik.\nAspalditik ezagutu eta aspaldian ikusi gabeko laguna besarkatzearen parekoa.\nGORBEA (1482 m)\nUztailaren 16an Barazartik.\nTrumoi hotsa poltsikoan gordeta igo ginen. Aterpean itxaroten ikasten da horrelakoetan. Pazientzia=kilo erdi fruitu lehor=kaloria mordoxka bat=gozamen hutsa.\nBeraz, ondorioz, hortaz,\npazientzia = gozamen hutsa\nRINCON DE ALANO (2357 m)\nUztailaren 30ean Zurizatik.\nEztarri zuloan behera mingain luze bat. Eta ni kanpaia, garrasi egiteko gogoz.\nHIRU ERREGEEN MAHAIA (2444 m ) eta PETRETXEMA (2371 m)\nUztailaren 31n Linzatik\nGoizean goiz mahaian eseri eta bazkari eder bat egitearen parekorik ez dago!\nAtzeko orratzarekin gaueko festarako soinekoa josi genuen!\nHan bat eta han bi. Mendian, ordea, 1 + 1 > 4\nATXERITO (2378 m)\nAbuztuaren 1ean Linzatik.\nInork askatzerik balu ondoko ekuazioa?\nlau orkatz + edertasuna * edertasuna = ezagutu dudan mendi buelta ederrenetako - x\nORDESA-PUNTA ACUTA (2245m)-GORIZ-COLA DE CABALLO\nAbuztuaren 10ean Torlatik.\nEzerezean zulatutako leihoetatik guztia ikusten da.\nTAILLON (3144 m)\nAbuztuaren 11n San Nicolás de Bujaruelo-tik.\nMetro koadroko arnastokia zerua sudurzuloetatik sartzen zaitun lekuan.\nMetro koadroko ikuspegia infinitua kabitzen den argazkiaren erdian.\nBehin zupatu eta gordetako gozokia, denborak azukretan iraun dezan luze.\nAbuztuaren 12an Torlatik.\nZintzilik ibiltzen saiatu ginen, mundua burupean egoteko jaioa ez dela konturatu gabe.\nNi, Irati orain 15:57 No hay comentarios:\nEz dakit blogek lorik egiten ote duten...\n... lo-zorrorako garaia uda ote duten...\n... ametsak begiak zabalik edo itxita egiten ote dituzten...\n... ardiak zenbatzen ote dituzten...\n... iratzargailurik behar ote duten...\nEz dakit oilarrek blogak iratzartzeko gaitasunik ote duten...\n... blogetako egunsentiak antzematen dituzten...\nEz dakit iraila ote den esnatzeko garairik onena...\n... asmo berrieti tiraka hasteko unerik egokiena...\nbaina bada garaia...\nbloga lo-zorroan eror ez dadin,\nbegiak zabalik amestu dezagun,\nblogeko egunsentiak oilarrekin partekatu ditzagun,\nni neu neure kukurrukuen iratzargailu izaten.\nZe demontre, bada eta garaia!\nNi, Irati orain 17:50 4 comentarios:\nBizkarretik heltzea da...\nJoxe eta Irati_2013-5-19\n... urduritasun-irrikak partekatzen asmatzea...\n... nik zurekin eta zuk nirekin egon nahi izatea...\n... pausoa elkarri ematea...\n... une hau eta hauxe gure egitea...\n... bi zenbaki eta zerbait gehiago garela sinestea...\n... errealitateari mingaina ateratzea...\n... belarria belarri truk sekretuak xuxurlatzea...\n... bizkarretik heltzea da "Aita maite zaitut" esatea\n... eskerrik asko Lavilla Cerdán familiari Erribera-Moncayo inguru eder haietan asteburu zoragarri hura oparitzeagatik!\nNi, Irati orain 18:28 1 comentario:\nITAKA (Koldo Zubeldia_2013-6-15)\nTarteko kristala izango da; edo Zaldibiko autobus geralekuak duen xarma; autoaren ispiluan gurutzatutako irribarreak akaso. Gorritutako masailak izango dira; edo oparitutako liburua; kantu berri horrekin egindako dantzaldia akaso.\nHamaikagarrenez eseri gara bata bestearen parean. Tartean bi mikrofono; eta kristala. Besterik ez. Hamaikagarrenez eseri gara bata bestearen parean eta ez gara isilik gelditu. Hamaikagarrenez eseri gara bata bestearen parean eta solasak ez du isilunerik izan, irribarreak gorabehera, masaila lotsatiak gorabehera.\nHamaikagarrenez eseri gara bata bestearen parean; eta plazerra izan da Koldo beste behin ordubetea zurekin partekatzea.\nHamaikagarrenez... hirugarren eskuarekin hasi gara elkarrekin egindako saioak zenbatzen...\nNi, Irati orain 18:26 1 comentario:\nARTEARI ATXIMUR EGITEN DIOGUNEAN\nBatxilergoko lehenengo mailako Ane Martinez De Lucok egina\nBegi bistan argiak ezkutatzen duena?\nItzalek eguzkitan erakusten dutena?\nEdo bizkar biluzien hotzikara?\nBegiak ixtea edo eskuak zabaltzea?\nBetaurreko beltzei areto honetan erreserba egitea?\nEdo zuri begira itsutu nahi ez dudala konturatzea?\nPoltsikoan giltza bat galtzen uztea?\nHots lehor bat, hots hotz bat, hots gor bat…\nIratiko basoa margotzea?\nIratiko basoa musikatzea?\nIratiko basoa idaztea?\nEraiki eta suntsitzea?\nBihotz bakartiei maitaleak oparitzea?\nBetileak izerdiz bustitzea?\nIrribarreak txokolate berotan aurki ditzakegula sinestea?\nBizitzari barre egitea?\nUne batez zure buruaren ikusle bihurtzea?\nIsiltasunari argazkiak ateratzea?\nNi, Irati orain 18:46 4 comentarios:


naiz: agenda - III. Kulturarteko GastroAzoka\nKulturarteko GastroAzokaren hirugarren edizioa ekainaren 16an egingo da Ormaiztegin, bertako udalak eta Zumalakarregi museoak antolatuta.\nKultur aniztasuna bultzatzeko sortutako ekimen honetan, herrialde ezberdineko jendeak jaki ezberdinak prestatuko dituzte eta, ondoren, dastatzeko aukera eskainiko dute. Aurtengo edizioan parte hartzaile guztiek erabili beharreko elikagaia arroza izango da.\nGastroAzoka hartuko duen karpa goizeko 12:00etatik 14:30era bitartean mantenduko da zabalik, eta Muxika Egurastokia kalean kokatuko da.\nMuxika Egurastokia kalea


Festak direla eta - Orio - Karkara.eus\nFestak direla eta\nEgoitz Dorronsoro 2018-06-28 12:30\nEgoitz Dorronsorok jaien inguruan idatzitako iritzi artikulua.\nFesten atarian egonik, azken urteotan alde batera utzi den eztabaida ekarri nahi dut gogora: Bisiguaren Eguna. Itxura denez, herrian sustraitu den festa bada ere, bada zer pentsatu edo hausnartua.\nAzken urteetako udal aurrekontuei begiratuz gero, sanpedrotan 35.000 €, San Nikolasetan 40.000€ eta Bisiguaren Egunean 60.000 mila euro gastatzen dira, nahiz eta 2018an zifra 39.500 eurora jaitsi.\nHerrian galdua den produktu baten jaia antolatzeko, ia herriko festak batera adina diru gastatzen da. Bi festak batera baino egun eta ekintza gutxiagorekin. Gainera, otorduak mugatuak dira, bai jende kopuruz eta aurrekontuz; jatera joateko, hatzarekin gonbidatuak izan ezean, 45 euro ordaindu behar baitira.\nOndorioz ez da herritar orok parte hartzeko festa, klasista da. Besteen artean, ikasleek (tartean gurasoen paga ona ez bada) ezin dute joan, ezta langabetu zein pentsiodun arruntek. Eta guzti hau, lehendik ere beraien jantokiak betetzeko arazorik ez dituzten herriko erretegi ezagunen sona areagotzeko.\nBisiguaren Festan diru publikoa xahutzeak, San Pedro eta San Nikolas festetan eragina du, festetan ez dago merezi duen ezer! bezalako esaldien sorburu baita. Herritarren mugimendu eskasa ahaztu ezina den arren, Udalak badu bere ardura. Diru kopuru horrekin, egunero kantu berberak entzuteko, gauero berbena eskasak ekartzeaz haratago, ezer gutxi egin daiteke.\nGainera, Udala leku onean geratzea ekarri duten ekintza gehienak, herriko eragile ezberdinen ideietatik eta lanetik sortu dira. Hala ere, udaletxeak ez ditu boluntario hauek zaindu, aprobetxatu egin da, herritarrak haserretu eta erre diren arte.\nHerritarrok ere merezi dugu errieta: soilik dirua behar dugunean txosnetan parte hartzea ez baita herritik herriarentzako\nfilosofia. Alderantziz, dirurik behar ezean ere, txosnetan parte hartu eta behar gehiago duten eragileei dirua ematea da filosofia. Jarrera desegokia da ere, Udalak emandako diruaren zati bat afariak egiteko erabiltzea, herri bazkaria antolatzen duenak bere otordua ordaindu behar duenean. Baina lasai, egunen batean herritarrak kexatu eta antolatuz gero, Udalak %1,6 igoko ditu jaien aurrekontuak eta guztiok pozik! (Oharra: ironia da).


Lau positibo zenbatu dituzte azken orduetan Zumaian - Zumaia - Baleike.eus\nLau positibo zenbatu dituzte azken orduetan Zumaian\nOnintza Lete Arrieta 2020-12-30 14:36\nGora egiten hasi da PCR eta antigeno probetan positibo ematen ari diren herritarren kopurua. Lau egunetan kasu berririk gabe egon ondoren, atzo lau kasu atzeman zituen Osakidetzak, eta bezperan beste bat.\nEusko Jaurlaritzak eta Nafarroako Gobernuak emandako azken datuen arabera, 10.408 PCR eta antigeno proba egin ziren atzo Araban, Bizkaian, Gipuzkoan eta Nafarroan, eta %6k eman zuten positibo aurreneko hiru lurraldeetan, eta %7,4k, berriz, Nafarroan (Gipuzkoan 207 positibo berri zenbatu zituzten, Nafarroan 130, Araban 88 eta Bizkaian 216).\nZumaian lau egun jarraian kasu berririk gabe egon ondoren, azken bi egunetako datuetan gorakada egon da: herenegun kasu bat agertu zen, eta atzo, lau. Oraingoz eremu gorritik urrun dago herria, baina datozen egunetako datuek erakutsiko dute joera goranzkoa den, ala egun zehatz bateko kontua.\nUrola Kostari dagokionez, guztira 30 kasu berri atzeman dituzte: aipatutako lau kasu Zumaian, sei kasu Zarautzen, hiru Zestoan, lau Aizarnazabalen, bina Azkoitian eta Orion, eta bederatzi Azpeitian. Azken horrek 500etik gorako intzidentzia metatuaren tasarekin jarraitzen du, 524,74. Azpeitiarekin batera, Aizarnazabal da eskualdean larrien dagoen herria. Azken bost egunetan hamabi kasu berri atzeman dituzte han, eta horregatik, Aizarnazabalgo Udalak herriko liburutegia eta gimnasioa eta herriko tabernak ixtea agindu du.\nGaur-gaurkoz, bi herri horietan daude itxita ostalaritza establezimenduak (Aizarnazabalen, udalaren bandoak agintzen duenean itxiko dira).\nBeste muturrean, azken orduetan positibo berririk ez duten herriak ere badira eskualdean: Aia, Beizama, Errezil eta Getaria, hain zuzen.\nBezperako datuak kontuan hartzen badira, hau da, asteartean argitaratutakoak, kasuak bikoiztu egin dira eskualdean, hamabost positibo berri atzeman baitzituzten orduan. Igoerak ia herri guztietan egon dira, nabarmenenak Azpeitian (lautik bederatzira), Zestoan (kasurik ez edukitzetik hiru izatera), Azkoitian eta Orion (kasu berririk ez edukitzetik bina izatera) eta Zumaian (bitik laura).\nHego Euskal Herriko datuei erreparatuta, aurreko egunean 6.778 PCR eta antigeno proba egin zituzten lau lurraldeetan, eta herrialdeka, Bizkaian 150 izan ziren zenbatutako kasu berriak, Gipuzkoan 130, Nafarroan 102, eta Araban 62.\nOspitaleetako egoerari dagokionez, azken datuen arabera 79 pertsona daude ZIUn ospitaleratuta Osakidetzak kudeatzen dituen egoitzetan, eta 284 lagun daude guztira ospitaleratuta. Nafarroako daturik ez dago momentuz.


Vers (Savoia Garaia) - Wikipedia, entziklopedia askea.\nVers (Savoia Garaia)\n46° 05′ 30″ N, 6° 01′ 18″ E / 46.0917°N,6.0217°E / 46.0917; 6.0217Koordenatuak: 46° 05′ 30″ N, 6° 01′ 18″ E / 46.0917°N,6.0217°E / 46.0917; 6.0217\nAndilly (Savoia Garaia), Cernex, Chênex, Jonzier-Épagny, Minzier, Présilly eta Viry\n444 (%49.7) 449 (%50.2)\nVers Frantziako udalerria da, Savoia Garaia departamenduan dagoena, Auvernia-Rodano-Alpeak eskualdean. 2013an 526 biztanle zituen.\n2007an Vers udalerrian erroldatutako biztanleak 526 ziren. Familiak 200 ziren, horien artean 48 pertsona bakarrekoak ziren (32 bakarrik bizi ziren gizonak eta 16 bakarrik bizi ziren emakumeak), 48 seme-alabarik gabeko familiak ziren, 84 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 251 etxebizitza zeuden, 202 familiaren etxebizitza nagusia ziren, 37 bigarren erresidentzia ziren eta 12 hutsik zeuden. 212 etxeak ziren eta 38 apartamentuak ziren. 202 etxebizitza nagusietatik 164 bere jabearen bizilekua ziren, 31 alokairuan okupaturik zeuden eta 7 doan lagata zeuden; 8 etxek bi gela zituzten, 23 etxek hiru zituzten, 49 etxek lau zituzten eta 122 etxek bost zituzten. 197 etxek euren parking plaza propioa zuten azpian. 67 etxetan ibilgailu bat zegoen eta 122 etxetan bat baino gehiago zituzten.\n2007an lan egiteko adina zuten pertsonak 352 ziren, horien artean 278 aktiboak ziren eta 74 inaktiboak ziren. 278 pertsona aktiboetatik 261 lanean zeuden (139 gizon eta 122 emakume) eta 17 langabezian zeuden (7 gizon eta 10 emakume). 74 pertsona inaktiboetatik 17 erretiraturik zeuden, 33 ikasten zeuden eta 24 "bestelako inaktibo" gisa sailkaturik zeuden.\n2009an Vers udalerrian 244 unitate fiskal zeuden, 629,5 pertsonek osaturik. Pertsona bakoitzeko diru-sarrera fiskalaren mediana urteko 27.134 euro zen.\n2007an zeuden 21 komertzioetatik, 5 eraikuntza enpresak ziren, 6 ibilgailuen saltze eta konpontze enpresak ziren, 3 ostalaritza eta jatetxe enpresak ziren, 1 informazio eta komunikazio enpresa zen, 3 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Vers udalerrian 12 nekazaritza-ustiategi zeuden, 325 hektarea erabiltzen.\nMultimedia: Vers (Haute-Savoie)\nBNF: 15274549b (data)


Mahai jokoan - Euskaltelen hautagaia\nMezua: Euskaltelen hautagaia\n"kontrakanpaina" atalean argitaratua, 275 hitz\nELAren abisua afiliatuei: ez erabili sindikatuen siglak alderdi baten edo bestearen aldeko kanpainan, etxeko estatutuen aurkakoa baita hori. Oharra atera du, zenbait militante EBren, Aralarren eta Ibarretxeren aldeko ekitaldietan edo plataformetan agertu direlako ELAko kide gisa. Badakizue, independentzia politikoa urre gorria bezala gordetzen du ELAk 70eko hamarkadan alderdi jeltzalearekiko zilbor-hestea eten zuenetik. Zeinen alde bozkatuko ote du Txiki Muñozek, baldin eta bozkatuko badu? Hauteskunde emaitzen porra asmatzen errazago dago, galdera horri erantzuten baino.\nBeste hainbat erakunde-izen ere hautagai baten edo besteren alde erabiltzen ari direla ikusirik, haiek ere prentsa oharrak ateratzekotan izango dira. BBK-k atera dezake, edo Kutxak, edo Euskaltzaindiak, edo Euskaltelek... Baina nekez. Izan ere, erakunde horietako buruak agertu dira Hemen Ibarretxe plataformako zerrendan, zein erakundetako buru diren argi adierazita.\nOnena, denen artean, Euskaltel. Talde ziklistaren aurkezpenean ere, kirol kazetarien aurrean, Ibarretxeren aldeko kanpaina egin zuen Madariaga presidenteak, disimulu handirik gabe. Eta badu ingurukoak konbentzitzeko abilidadea gizonak: Samuel Sanchez urrezko asturiarra ere EAJren hautagaiaren aldekoen zerrendan dago, Gonzalez Galdeano anaiekin batera. Paris-Brest- Paris 1.200 kilometroko martxa zikloturista egiteko gauza den lehendakarigai bakarra Ibarretxe delako izango da. 2007ko abuztuan egin zuen, lau egunean.\nKirolak botoak ematen ditu, bai, baina zer egiten zuen Antonio Basagoiti athleticzaleak, Alberto Ruiz Gallardo realmadridzalearekin, Anoeta futbol zelaian kanpaina egiten? Hain zuzen ere, athleticzalea delako daki Basagoitik Ibaigane eta Sabin Etxea hurregi daudela eta San Mamesen alferrik ari dela. Ez daude txirrindulariak bakarrik: Ana Urkijo, Joxe Mari Arrate, Javier Clemente, Jose Manuel Esnal Mane, Andoni Goikoetxea, Josu Urrutia, Andoni Imaz, Genar Andrinua...\nArgi dago: hauteskunde eguna aukeratzean hanka sartu zuen Ibarretxek. Ez al zen konturatu astebete atzeratuz gero Athletic-Sevilla finalaurrekoaren ondoren egingo zirela hauteskundeak? A zer boto uholdea, finalera sailkatuz gero.\nBidaltzailea: jose del moral [Bisitaria] · http://cybereuskadi.com\nEgia da, Imanol!\n2009-02-23 @ 23:11\nBidaltzailea: Jarri Tezur [Bisitaria]\nEuskaltel eta Madariagarena lotsa emateko modukoa da, EAJren erantzunik gabeko jauntxokerien beste atal bat, antologiarako.\nAurretik ere, ibiliak dira Madariaga eta bere aginpekoak politikari jeltzaleak babesten, politikari horiek "lortutako" babes ekonomikoaren aitzakian ekitaldi sasikirolmitineroak burutuz, Olanorekin, Bilbaorekin, eta al(i)kate jeltzale bat edo besterekin.EAJetazaleen ohiturak. Levantando en Euzkadi.\n2009-02-24 @ 09:05